text:
30. Mai 2010
Altjóða tubbaksfríi dagurin, 31. mai verður í ár um evnið: Roykfríar gentur og kvinnur. Í sambandi við dagin skipar Fólkaheilsuráðið fyri eini teknikapping fyri børn og ung í hesum aldursbólkum: a. Børn yngri enn 7 ár b. 7-10 ár c. 11-14 ár ...
27. Mai 2010
Nógv verður gjørt burturúr útivikuni 2010
04. Mai 2010
Í sambandi við at UEFA Champions League finalan er leygardagin 22. mai 2010
17. Apr 2010
Byrjað verður stundisliga við Gamla Apotek 25. apríl 2011 kl.16
04. Apr 2010
Eins og í fjør, skipar Fólkaheilsuráðið fyri einari viku í mei, har fólk fara at seta bilin
03. Mar 2010
Kostråd. Diogenes-studiet
25. Feb 2010
MARK- fólkaheilsukanningin MARK- fólkaheilsukanningin er liðug, og fyrstu úrslitini eru tøk á heimasíðuni hjá Fólkaheilsuráðnum. 2128 fólk luttóku, antin í spurnablaðskanningini, likamskanningini ella báðum.Heinta PDF fílu niðanfyri. ...


c: text/html

text:
- Tíðindi, mentan og ítróttur
Skuldi verða sambýli endaði sum gistingarhús
Svínoyggin hevur fingið gistingarhús.
Jógvan Skorheim, borgarstjóri í Klaksvíkar kommunu, handaði í gjár Elsu Poulsen, leiðara á Visit Norðoy, Gamlagarð, gistingarhúsið í Svínoy, at umsita fyri kommununa.
Svínoy er í Klaksvíkar kommunu.
Í Gamlagarði kunnu gista 32 fólk í senn. Har eru átta kømur, felagsrúm og køkur.
Kunningarstovan skal umsita bíleggingar og tilboð í Gamlagarði. Tey verða skipað í samráði við fólkið í Svínoy.
Umsitingaravtalan millum kommununa og Visit Norðoy er í fyrsta umfari galdandi eina royndartíð, sum er eitt ár.
Útoyggjastevnan
Útoyggjastevnan verður í Svínoynni í ár. Hon verður leygardagin.
Fyrsta almenna tiltak í Gamlagarði verður ókeypis morgunmatur klokkan níggju leygarmorgunin. Síðani verður aðalfundurin hjá Útoyggjafelagnum har klokkan hálvgum ellivu.
Upprunaliga var ætlanin at hava sambýli í bygninginum í Svínoy.
Men tað varð av ongum, og nú bygningurin er liðugur, er hann vorðin gistingarhús og felagshús.
Bygningurin hevur verið leingi á veg. Hann varð innilokaður í 2012.
Sí eisini

robotstxt: allowed

filter: keep


text:
1. Navn
Svimjisamband Føroya, stuttstavað SSF.
2. Endamál
AT menna og skapa áhuga fyri svimjing og at betra um heilsustøðuna og møguleikanum fyri lívbjargni umframt at seta førleikakrøv til lívbjarging og trygd í sambandi við svimjing.
AT menna svimjiítróttin og geva hvørjum einstaklingi høvi at íðka svimjing á tí støði, hann hevur hug til.
SSF er hægsti myndugleiki í øllum svimjiviðurskiftum.
3. Limir
Ítróttarfeløg, ið eru limir í ÍSF og íðka svimjing, skulu gerast limir í SSF.
Umsókn um limaskap verður skrivliga at senda til ÍSF, sum avger um felagið kann gerast limur.
Útmeldan av felagi verður eisini at senda skrivliga til ÍSF.
Annars verður víst til lógir ÍSF’s.
4. Limaskyldur
Feløgini hava skyldu
a) at halda lógir og reglugerðir Svimjisambandsins.
b) so vítt gjørligt, at verða SSF til hjálpar tá hetta er neyðugt.
c) at boða SSF skrivliga frá og fáa loyvi at luttaka í svimjikappingum og venjingarlegum uttanlanda.
d) at senda SSF úrslit frá uttanlanda kappingum í seinasta lagi 14 dagar aftaná heimkomuna.
e) at boða SSF frá svimjivitjanum úr útlondum og fáa loyvi at halda kappingar ímóti útlendskum feløgum.
5. Limaskapur
SSF er limur í ÍSF, og starvsnevndarformaðurin umboðar SSF í umboðstinginum hjá ÍSF. SSF umboðar Føroyar í alheims- og millumlandasamgongum. SSF er limur í Nordisk SvømmeForbund NSF, Evropeiska Svimjisambandinum LEN og Altjóða Svimjisambandinum FINA, og eigur at syrgja fyri at lógir og reglugerðir teirra verða fylgdar.
6. Stjórnin
Svimjisamband Føroya verður stjórnað av:
1. Aðalfundinum
2. Starvsnevndini
Aðrar nevndir
7. Aðalfundurin
Hægsti myndugleiki í SSF er aðalfundurin, sum verður hildin í oktober mánað. Aðalfundurin verður lýstur við skrivligari fráboðan til limafeløgini og á heimasíðu SSF ein mánað frammanundan.
Dagsskráin er hendan
1. Val av orðstýrara.
2. Starvsnevndarformaðurin leggur fram frágreiðing frá virksemi sambandsins í farna ári.
3. Góðkenning av formansfrágreiðingini.
4. Kassameistarin leggur fram grannskoðaðan roknskap.
5. Góðkenning av ársroknskapinum.
6. Innkomin mál.
7. Val av nevndum og eykalimum.
8. Ymiskt.
Innkomin mál
Uppskot um lógarbroytingar og mál viðvíkjandi skipan av sambandinum, sum verða kravd viðgjørd á aðalfundi, skulu vera starvsnevndini í hendi 2 vikur fyri aðalfundin.
Uppskot kunnu leggjast fyri aðalfundin av feløgum í SSF, starvsnevndini, starvsnevnd ÍSF og grannskoðaranum. Hesi nevndu hava talurætt.
Innkomin uppskot skulu standa á fundarskránni. Mál ið ikki standa á fundarskránni, kunnu bara viðgerðast, um 2/3 av atkvøðunum á aðalfundinum er fyri at taka tey til viðgerðar.
Val av nevndum og eykamonnum
Uppskot til val av limum í starvsnevndini skulu vera starvsnevndini í hendi 2 vikur fyri aðalfundin.
Fráboðan um fundarskrá v.m.
Fundarskrá, uppskot um lógarbroytingar, onnur innkomin mál og uppskot til val av nevndarlimum í starvsnevndini vera send feløgunum 8 dagar fyri aðalfundin.
Møtirætt
Hvørt felag kann senda 3 umboð til aðalfundin.
Eingin kann á aðalfundi umboða svimjifelag, uttan at hava verið limur í felagnum í minsta lagi ein mánað og hava limagjald og onnur limaviðurskifti síni í lagi. Starvsnevndin, svimjinevndin og aðrar nevndir, ið starvsnevndin hevur sett, starvsnevnd ÍSF’s, dómsnevndin og grannskoðarin hava møtirætt. Starvsnevndin kann, um hetta verður hildið at verða neyðugt, bjóða uttanfyristandandi at luttaka á aðalfundinum við ella uttan talurætt.
Atkvøðurætt
Atkvøðurætt við einari atkvøðu hava feløgini og starvsnevndarformaðurin.
Atkvøðuháttur
Atkvøðan fer fram munnliga ella skrivliga. Um ein ella fleiri av teimum, sum hava atkvøðurætt, ynskja tað, skal atkvøðast skrivliga. Fyri at uppskot skal vinna sømdir á aðalfundi, skal meira enn helmingurin av teimum møttu, sum hava atkvøðurætt, atkvøða fyri. Stendur á jøvnum er atkvøða starvsnevndarformansins avgerandi.
Eykaaðalfundur
Eykaaðalfundur skal verða hildin, um starvsnevndin ella helvtin av feløgunum í SSF skrivliga ynskja tað. Hesin skal verða lýstur 14 dagar frammanundan.
8. Starvsnevndin
Í starvsnevndini sita: formaður, næstformaður og skrivari og tveir nevndarlimir. Teir verða valdir einsæris á aðalfundinum fyri 2 ár. Formaður og tveir nevndarlimir verða valdir maka ár og næstformaður og skrivari ómaka ár. Valdur verður tiltakslimur fyri 1 ár. Um tiltakslimur kemur inn í nevndina í árinum kann nevndin skipa seg av nýggjum, men valið á komandi aðalfundi skal fara fram sum um umskipan ikki var farin fram.
Starvsnevndin hevur øll fíggjar- og fyrisitingarlig viðurskifti um hendi. Aðalfundarsamtykt skal fyriliggja við keyp og sølu av fastari ogn.
Starvsnevndin kann seta fólk at taka sær av ávisum uppgávum og virksemi hjá SSF.
Starvsnevndin sendir einaferð árliga ÍSF frágreiðing um virksemi hjá SSF.
Starvsnevndin tekur avgerð um handan av heiðursmerkjum og virðislønum.
9. Aðrar nevndir
Starvsnevndin hevur heimild at seta aðrar nevndir at taka sær av uppgávum í Svimjisambandinum. Starvsnevndin hevur heimild at finna nýggj fólk í hesar nevndir, tá hetta er neyðugt. Talið av nevndarlimum avgerð starvsnevndin. Allar nevndir virka undir ábyrgd og góðkenning starvsnevndarinnar, eins og starvsnevndin skal góðkenna allar reglugerðir.
Svimjinevndin
Starvsnevndin setir eina svimjinevnd.
Svimjinevndin hevur leiðsluna av øllum svimjiítrótti, kappingarviðurskifti og skipan av Meistarakappingum (FM á stuttgeil og langgeil, JM, MU). Svimjinevndin kann í samráð við starvsnevndina taka sær av øðrum málum innan SSF.
Stjórnarfundir
Starvsnevndin tekur stig til at skipa fyri stjórnarfundum við jøvnum millumbilum. Á hesum fundum luttaka allir nevndarlimir í øllum nevndum, undir Svimjisambandinum, tó undantikið dómsnevndina.
Kærur
Allar kærur skulu beinast til ta nevnd, ið hevur málið um hendi. Avgerðin í hesi nevnd kann kærast til starvsnevndina, ið kann taka avgerð í málinum, ella beina málið víðari til dómsnevndina. Tekur starvsnevndin avgerð í máli, kann henda avgerð kærast til dómsnevndina.
10. Dómsnevndin
Í dómsnevndini sita 3 limir, sum arbeiða sambært reglugerð fyri dómsnevndir hjá ÍSF.
11. Felags fyri nevndirnar
Nevndirnar skulu útinna viðtøkur gjørdar á aðalfundinum og syrgja fyri, at lógir og reglugerðir altíð, so vítt gjørligt, eru í samsvar við altjóða reglur.
Nevndarlimir fáa onga løn.
12. Kappingarárið
Kappingarárið hjá SSF er at rokna frá 1. september til 31. august.
13. Uttanveltað
SSF er uttanveltað í politiskum og trúarspurningum.
14. Fíggjarliga grundarlagið
Fíggjarliga grundarlagið er inntøkan av luttøkugjøldum, kappingum, partur av landskassastudningi, stuðulssvimjingum (sí reglugerð) o.ø. Roknskaparárið er álmanakkaárið.
15. Avtøka
Uppskot um avtøku av SSF kann bert leggjast fram á aðalfundinum. Fyri at vinna sømdir skal uppskotið viðtakast av 3/4 av teimum, sum hava atkvøðurætt. Samstundis skulu í minsta lagi 3/4 av feløgunum verða umboðað.
Møguligar ognir skulu verða svimjingini ella ítróttini at gagni.
Góðkend av aðalfundi hjá Svimjisambandi Føroya 7. oktober 2017.


text:
Í animalistisku heimspekini eru bara sjey boð. Seinasta og sjeynda boðið er soljóðandi: “All animals are equal, but some animals are more equal than others.“ Animal Farm var obligatoriskur lestnaður hjá skúlaungdómum í mínum ungu døgum. Satiriska allegoriin hjá George Orwell um harðræði Jósup Stalins í hinum foykna Sovjetsamveldinum, har øll djórini vóru eins, men nøkur serliga útvald vóru meiri eins enn øll hini.
Eitt kollektivt landsstýri er í hesum døgum farið á eina miskunsama sámáriubúarferð til eina av stóru oyggjunum í Føroyum. Ørindini eru m.a. at fáa skil á eldraøkinum í oynni, sum landsmyndugleikin kroysti niður um akslarnar á kommununum frá 1. januar 2015 at rokna. Arkitekturin fyri hesum miseydnaða átaki var núverandi borgarstjórin í høvuðsstaðnum – Annika Olsen.
Fjølmiðlarnir hava lætt sær á, fylgja gongdini neyvt, ferðin verður lýst út í æsir. Tað frægasta, sum enn er frætt frá monnum, frá safari´ini, er, at mest vinstrahalla samgongan í Føroyum nakrantíð hevur latið skyldmanninum á Bakka upp í hendurnar alla alingina í Suðuroy, - so er um ikki annað tann vinnuligi parturin í góðum hondum, tí fáur hevur meiri skil fyri hesum enn júst mogulurin Regin. Bert spell at misskiltur regionalpolitikkur er atvoldin til, at hann ikki fær brúkt kapitalapparatið, á Glyvrum, heimsins fremsta virki í so máta, til framleiðsluna.
Orsøkin til ferðina er kortini eldraøkið. Kommunurnar í Suðuroy hava givið upp og ætla at tveita eldraøkið frá sær upp í føvningin á landsmyndugleikanum aftur. Í einum uppritið siga tær, at: „Endamálið við fundinum var at varpa ljós á støðuna í Suðuroynni, sum hevur serligar avbjóðingar orsaka av m.a. vaksandi útreiðslum á eldraøkinum.“
Sagt verður, at úrslitið fyri alla oynna hesi árini hevur verið:
• hallið av eldraøkinum í Suðuroynni í 2015 var góðar 2,3 mió. kr.
• hallið av eldraøkinum í Suðuroynni í 2016 var góðar 2,7 mió. kr.
• at hallið av eldraøkinum í Suðuroynni í 2017 verður umleið 2,5 mió. kr.
Øvuta vegin sigur løgmaður, at Suðuroyggin hesi árini hevur havt eitt yvirskot av eldraøkinum á hálva aðru millión krónur. T.v.s., at afturberingin frá landinum hevur verið størri enn kommunala nýtslan á eldraøkinum.
Formaðurin í Føroya kommunufelag er í broddi fylkingar, nú miskunsami Sámáriubúgvin (kollektiva landsstýrið) skal tølast til at binda um sár hansara og lata olju og vín í sárini, fyri síðani at vera lyftur upp á egna djór sítt ávegis til gistingarhúsið, har hann verður ambætaður og røktaður.
Av góðum grundum hevur málið um eldraøkið verið tíðum uppi og vent á fundum í Kommunufelagnum. Tað hevur av órannsakiligum orsøkum lítlan og ongan áhuga havt hjá formanninum í felagnum, kanska tí at hann av onkrari, meiri ella minni kendari, orsøk hevur trupulleikar av at samskifta við Fíggjarmálaráðið um hendan spurningin. Nú tykist kortini onki at vera óført, táið tað snýr seg um hansara egnu kommunu og grannakommunurnar har suðuri. Dennis orkestrerar og kollektiva landsstýrið, við løgmanni á odda, ger flikk flakk, og onnur gymnastisk brøgd, fyri at tekkjast staðbundnum guvernørum, ið hava valt taparabreytina sum útgangsstøði, fyri tað nógva kveikt av misskiltari og demoraliserandi sosialdemokratismu.
Kommunurnar í Føroyum hava eftir øllum at døma ongan áhuga hjá formanninum í Føroya kommunufelag. Sjálvsøkni og støðan í egnum øki er alt avgerandi, og hetta er eisini vorðið ein alt størri partur av retorikkinum hjá felag okkara, sum vit hildu hevði til endamáls, at verja áhugamálini hjá limakommununum, sum gjalda eitt vitleysa høgt limagjald fyri at kalla onga tænastu. Og táið formaðurin eisini hevur stemplað út, so er ongin vón fyri hesum felag.
Orsøkin til hesi orðini er støðan hjá kommununi, sum eg sjálvur varði av sum borgarstjóri – Runavíkar kommunu. Táið hetta árið er umliðið hevur Runavíkar kommuna havt eina útreiðslu á 55,9 milliónir krónur av eldraøkinum síðani 1. januar 2015. Hetta eru 55,9 milliónir krónur úr egnum kassa, kassanum hjá borgarum okkara, umframt tað sum okkum er latið frá landsmyndugleikanum sambært tí skilaleysa fíggingarleisti, sum goldið er eftir hesi árini, hóast Føroya kommunufelag ikki enn hevur skrivað undir semjuna, sum goldið verður eftir.
Okkara bókhald (partur RK í Roðanum) sær soleiðis úr:
• 2015 – keypt ognarpart í ERE kr. 14.600.000
• 2015 – regulering av ognarparti í býlum kr. 14.100.000
• 2015 – hall í rakstrarúrsliti kr. 4.100.000
• 2016 – hall í rakstrarúrsliti kr. 6.200.000
• 2017 – hall í rakstrarúrsliti kr. 7.200.000
• 2018 – ætlað rakstrarhall kr. 9.700.000
Ongin hevur hoyrt tær tríggjar kommunurnar í samtakinum Roðanum knarrað um støðuna, sum hon er lýst omanfyri. Vit hava sjálvsagt sett okkum fyri, at okkara eldru borgarar skulu eiga ein so sorgleysan og hugaligan gerandisdag og aldurdóm sum yvirhøvur gjørligt, og tað hevur higartil eydnast í stóran mun. Tað ætla vit framhaldandi at virka fyri, hóast fíggingin av eldraøkinum er farin fullkomuliga av sporinum, síðani Annika Olsen kroysti eitt illa røkt eldraøki niður um akslarnar á kommununum.
Í løtuni bendir onki á, at Føroya kommunufelag fer at gera nakað við hetta málið, sum skilst hevur formaðurin nógmikið við sær sjálvum og kompanínum har suðuri, og tí finst kanska – kanska - bert hin eina loysnin, fyri at lætta um raksturin, - at taka seg úr Kommunufelagnum. Eitt limagjald ímillum hálva og eina millión krónur árliga kann vera søtt hjá onkrum, sum gongur svangur.
Síggi í frágreiðingini hjá suðuroyingunum, at Runavíkar kommuna verður tikin fram sum eitt ræðsludømi um skeiva býtið í samfelagnum. Sagt verður:
”Verður Suðuroyggin samanborin við onnur økir í landinum, so ber til dømis at samanbera við Runavíkar kommunu. Í Suðuroynni búðu tað í 2017 umleið 800 fólk fleiri enn tað búðu í Runavíkar kommunu. Suðuroyggin fekk í 2017 tilsamans 149,2 mió. kr. í persónsskatti, men hóast 800 fólk færri í Runavíkar kommunu var persónsskatturin í Runavíkar kommunu 151,6 mió. kr. ella 2 mió. kr. hægri enn í Suðuroynni.”
Og ongin spyr: Hví man tað vera?
Mít boð er, at fólkið í økinum, og teir sum frá tí til aðra hava sitið í ábyrgdarsessum, ikki valdu taparabreytina og heldur ikki valdu sær sjeynda boðið í animalismuni sum leiðtogara: ”All animals are equal, but some animals are more equal than others.“ Her stríðast øll á jøvnum fóti, uttan minstu hjálp frá landsmyndugleikanum, og kortini grør tað um gangandi fót. Kanska tí at Móses 1:3:19 í stóran mun er kreddan í hugburði og gerandisdegi.
Vit ynskja ikki at vera meiri eins enn onnur mótvegis landsmyndugleikanum, vit ynskja bara at lógir, kunngerðir og landspolitiskur atburður virða javnrættindamálið um, at allir borgarar standa líka stillaðir mótvegis politisku skipan landsins.
Tað tykist ikki vera ætlanin eftir hesa margháttligu suðuroyarferðina hjá miskunsamu Sámáriubúgvunum í Javnaðarflokki, Tjóðveldi og Framsókn.
ES: „Í sveitta andlits tíns skalt tú eta breyð títt, hagar til tú aftur fert í jørðini, sum tú ert tikin av; tí av mold ert tú, og at mold skalt tú aftur verða!“ (Móses 1:3:19)
Torbjørn Jacobsen, borgarstjóri


text:
Myndir úr Runavík
500 m2 hølir við einum venjingarsali til lið á 90m2. Vit bjóða øll lið sum eru at síggja á heimasíðu okkara. Vit hava útbúgvi starvsfólk og bjóða eisini kostráðgeving frá útbúnum kostráðgeva.
Vit hava 12 "cardio"-maskinur. T.d rennibond, "Arctrainarar", súkklur, rógvimaskinur og steppmaskinur. Vit hava 16 maskinur til styrkivenjing, t.d. "bonkpress", "Smith", "Squat Rack, "Scotts Curl", "Cablecross og hondvektir upp til 35kg.
Áðrenn og eftir venjingina kanst tú njóta te, kaffi v.m í okkara hugnaliga loungeøki.
Kom og uppliv okkara flotta og hugnaliga venjingarsentur í Runavík.
Vælvera Fitness -nógv meira enn bert venjing.
Upplatingartíðir í Runavík
Mánadag - fríggjadag: 05.00 - 24.00
Vikuskifti: 05.00 - 24.00
Starvsfólk at hitta:
Mánadag - fríggjadag: 16.00 - 20.00
Niðanfyri síggjast nakrar myndir úr sentri okkara.


text:
Mánadagin letur nýtt venjingarhøli upp á Hólmanum á Eiði. Fyrstu dagarnar ber til at fáa vegleiðing at nýta venjingarmaskinurnar.
Mánadagin lata nýggju venjingarhølini upp á Eiði, har maskinur vera til vøddavenjing. Tað er kommunan, ið eigur hølini, og tað fer eisini at verða bíligari hjá fólki í kommununi at brúka hølini.
Tað fer at kosta 500 krónur um árið hjá borgarum úr kommununi at nýta hølini, ímeðan tað fer at kosta 2000 krónur hjá øðrum fólki. Hvørt húski í kommununi fer at kunna ogna sær lykil.
Til ber at tekna seg til venjingarhølini her


text:
Russiski forsetin Vladimir Putin hevur í dag boðað frá, at hann ætlar sær at stilla uppaftur til forsetavalið, sum verður á skránni í landinum næsta ár.
Hetta vita altjóða miðlar at siga í dag.
BBC skrivar, at russiski forsetin almannakunngjørdi hesi tíðindini í einari røðu, sum hann helt fyri arbeiðarunum á einum bilverkstaði í býnum Nizhny Novgorod í Volga
Vinnur Putin valið, sum verður í mars, sleppur hann at sita fram til 2024.
Putin hevur verið annaðhvørt forseti ella forsætisráðharri í Russlandi síðan ár 1999 - fyrst sum forsætisráðharri frá 1999 til 2000, síðan sum forseti frá 2000-08, harnæst sum forsætisráðharri frá 2008-12 og so aftur sum forseti frá 2012 fram til dagin í dag.
Um tú veitst okkurt, sum VP ikki veit - skriva so til vp@vp.fo


text:
08. januar - 19. januar (11 nætur)
Prísur
Fyri hvønn persón, tá ið tvey vaksin ferðast saman úr kr. 12.895,-
Pakki
Hentleikar á hotellinum
Labranda Marieta Hotel
Hotel Labranda Marieta er snøkt nýmótans hotell, ið bert er fyri vaksin. Hotellið liggur sera væl fyri - beint við mjúku sandstrondina á Playa del Inglés og ein stuttur gongutúr til sentrum.
Hotel Labranda Marieta er sera væl egna til vaksin, ið ynskja at taka sær av løttum, ið einum róligum umhvørvi.
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.


text:
Tá tú hevur keypt á heimasíðuni hjá prull.fo, fært tú ein e-mail við einari bíleggingar váttan, har tú sært hvørjar vørur tú hevur bílagt. Gevið gætur! hettar er eitt sjálvvirkandi svar ígjøgnum teldupost, og ikki nøkur juridisk bindandi avtala. Hetta er bert ein kvittan fyri at prull.fo hevur móttikið tína bílegging. Vit tilskila okkum tí rætt til at møguliga avlýsa bíleggingina, um tað vísur seg at vera prentfeilir, tekniskir trupulleikar, trupuleikar við at veita vøru og líknandi støður.
Ein bíleggingar seðil / rokning verður send við teldupostið so skjótt sum vøran er send avstað, og hendan er bindani. Ein bílegging kann angrast við at venda sær til prull.fo, men bert um vøran ikki er send avstað til kundan. Um vøran er send avstað tá kundin angrar keypið, skal kundin sjálvur standa fyri flutningi til seljara, og skal lúka aftursendingar treytirnar.
Allir prísirnir á heimasíðuni eru við MVG.
Gjalding fyri vøru:
Tað er møguligt at gjalda við kortið ella bankaflyting. Tá fari verður til kassan og gjaldstreytirnar eru góðkendar, verður ein ordraváttan send sjálvvirkandi til tín teldupostbústað.
Fyrivarni verður tikið fyri Prísvillum og útseldum vørum.
Flutningur og veiting:
prull.fo vil gera alt fyri, at vøran verur send avstað innan 1-3 arbeiðsdagar, eftir at peningurin ella gjaldsváttan er móttikin. Um tað ikki er møguligt at senda bíleggingina innan hettar tíðarbil, fært tú boð um tað.
Um ikki onnur avtala er gjørd, hevur kundin rætt til at avlýsa bíleggingina, um vøran ikki er komin fram til kundan innan 14 dagar. Um vøra skal sendast aftur til prull.fo, set teg í samband við okkum ígjøgnum heimasíðu okkara. Vøran / Vørurnar skulu sendast aftur í uppruna standi og í uppruna eskju. Hon skal pakkast líka væl sum tá pakkin bleiv móttikin. Flutningsgjald fyri aftursenda vøru skal kundin sjálvur taka á seg, um ikki onnur avtala er gjørd.
Um okkurt manglar ella feilur er á vøru, skal kundin gera vart við tað skjótast gjørligt. Um feilur kann rættast á vøru verður vøran umvæld. Um feilurin ikki er til at umvæla, verður nýggj tilsvarandi vøra send til kundan uttan rokning.


text:
Tey eru roynd og tey hava roynt tað fyrr, Rigmor N. Arge úr Hvirluni og Cecil Weihe úr Bragdinum. Og óvæntað var tað ikki, at tey bæði aftur í 2018 gjørdust føroyameistarar í maratonrenning, nú tá Bragdið skipaði fyri Tórshavn Marathon á 16. sinni.
Metluttøka var á longu teinunum, og serliga mongu útlendingarnir fyltu væl upp í maratonpartinum. Vinnarin frá í fjør, týskarin Raul Jankowski var komin til Føroya at verja sigurin frá 2017. Hetta var kanska lættari sagt enn gjørt, tí Wojciech Kopec úr Pólandi beit hann í hælssinurnar til heilt stutt var eftir. Men tað eydnaðist Raul Jankowski at endurvinna Tórshavn Marathon bert góðan hálvan minutt framman fyri póllendingin. Tíðir teirra vóru ávikavist 2.38.00 og 2.38.34. Seinasta plássið á sigurspallinum fór eisini til ein útlending. Tað var Simon Karlsson úr Svøríki, sum tók bronsuna við 2.46.34.
Føroyameistarin Cecil Weihe var fjórði á mál. Tað var væntað, at stríð millum Cecil og Peter Jensen úr Bragdinum skuldi verða um FM-heitið, men Peter hevði tíverri ein heilt ringan dag. Ístaðin var tað Lau Jensen úr Roysninum, sum fór avstað við silvurmerkinum, meðan Niels Poulsen úr Bragdinum vann bronsu.
Cecil Weihe vann sítt sjeynda FM-heiti í maratonrenning (mynd: Tórvør Vang)
Tær fremmandu fyltu eisini sigurspallin hjá kvinnunum. Fyrst á mál var Helena Javornik úr Slovenia og fýra minuttir seinni kom amerikanska Meagan Nedlo. Tær høvdu 3.09.16 og 3.13.15. Hóast triðja kvinnan var svensk, er hon ikki heilt fremmand. Verri enn so. Talan var um Sarah Vallin, sum býr í Havn og dagliga venur við Bragdinum. Hennara tíð gjørdist 3.17.24. Hon hevur tó enn ikki búð so leingi í Føroyum, at hon kann gerast føroyameistari.
FM-heitinum streyk fjórða kvinnan avstað við. Tað var Rigmor N. Arge, sum vann rættiliga trygt. Tí hon hevði átta minuttir aftur til Astrid Joensen úr Roysninum á øðrum plássi, sum so aftur hevði eitt fitt petti aftur til triðju damuna á mál, føroyameistaran frá í fjør, Hallbjørg Danielsen úr Roysninum.
Rigmor N. Arge vann sítt áttanda FM-heiti í maratonrenning
Øll úrslitini frá Tórshavn Marathon síggjast HER
FM-úrslitini eru niðanfyri:


text:
Umhvørvisstovan hevur tikið stig til og samskipar hesa spennandi filmskapping, sum IRF stuðlar og er partur av.
Umhvørvisstovan skrivar soleiðis um átakið á heimasíðu teirra:
Vit skipa fyri filmskapping! Vinnandi filmurin eggjar okkum, ungum sum gomlum, við ítøkiligum hugskotum, til at endurnýta meira pappír og papp.
Filmurin verður sendur í “Gevið gætur”-sendingum í KvF.
Vinningur er 25.000 kr. og øll kunnu luttaka.
Les nærri um kappingina og hvørji krøv vit seta til filmin her.
Kunnandi fundur um kappingina verður í Posthúskjallaranum mikudagin 27. juni 2018, kl. 19.
Filmskappingin verður fíggjað av Smásamfelagsbólkinum undir Norðurlendska ráðharraráðnum, IRF og Tórshavnar kommunu.
Umhvørvisstovan hevur tikið stig til og fyriskipar kappingina. Klippfisk hevur veitt ráðgeving.


text:
Danjal av Rana 10.01.2018 (10:29)
So er hol allan vegin runt
Nú er brotið ígjøgnum í arbeiðinum við heimsins fyrstu rundkoyring undir havsins botni.
Tað er rundkoyringin í Eysturoyartunlinum, sum ber orð á sær fyri at vera tann fyrsta av sínum slag.
Miðskeiðis í desembur var boringin av Strondum komin so langt, at farið var undir at bora til sjálva rundkoyringina og í gjár kom hol í gjøgnum. Tað merkir, at nú er skapið á rundkoyringini liðugt.
Tunnilsfelagið skrivar á Facebook, at súlan í miðjuni hevur eitt tvørmát á 15 metrar, meðan tvørmátið á rundkoyringini er 50 metrar.
Myndirnar og filmsbrotið hevur Kristian Stórhamar tikið.
Annars hevur arbeiðið við tunlinum ligið stilt um jólini, men nú er ferð komin á aftur báðu megin. Í alt eru 3172 metrar sprongdir, og Hvítanesmegin eru fyrstu 600 metrarnir av koyribreytini eisini gjørdir. Í samband við at sprongt var ígjøgnum við rundkoyringini, bjóðaði tunnilsfelagið arbeiðsmonnunum kaku.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eingin kann gera tað perfekta
Eitt portrett av myndahøggaranum Hans Paula Olsen.
Í filminum hjá Katrini Ottarsdóttur eru vit við myndahøggaranum Hans Paula Olsen og kvinnuligu nakinmodell hansara í atelierinum í einum bakgarði í Keypmannahavn, har Hans Pauli er í holt við størstu standmynd sína nakrantíð, og har hann rummiskur greiðir frá sínum tonkum um list og um tað at skapa.
Vit eru flugan á vegginum, tá hann gloymir myndatólið og bara er til fyri at skapa sína list við berum hondum. Og vit uppliva mótsetningin millum listina, tá hon stendur so tignarlig í teimum fínu listahøllunum, og tá hon bara er vátir leirklumpar í eini skitnari garasju.
Hans Pauli Olsen er føddur í Havn í 1957. Hann brúkar ofta klassiskt tilfar sum granit, gips og bronsu í standmyndum sínum, og hevur sítt egna, serstaka figurativa listasnið, har menniskjamyndin er tað berandi.
Síggj treylara og onnur klipp her. Keyp dvd-fløgu á netinum frá tutl.
Dorte Hygum Sørensen í Politiken 27. januar 2008:
"Uopstyltet og konkret fortæller Hans Pauli Olsen om sit arbejde (...) Fra han begynder at tegne skulpturen op på papir, til den står færdig på Charlottenborg, har Ottarsdóttirs fotografering smukt fat i materialernes forskellige stoflighed og Hans Pauli Olsens arbejde med dem."
Thomas Pederesen á ON-Z.dk 1. februar 2008:
"Nordatlantiske Biodage skydes godt igang med filmen Ingen kan lave det perfekte. (...) Vi er konstant omgivet af byster, torsoer, menneskeskulpturer, studietegninger og glæden ved at skabe disse næsten perfekte spejlinger af mennesket. (...) Måske kan ingen lave det perfekte, sådan som filmens titel hævder, men for nærværende anmelder at betragte kommer Hans Paulis udtryksfulde skulpturer af mennesker ganske tæt på."
Les alt ummælið her.
Pætur Marjunarson Dahl í Sosialinum 5. februar 2008:
"Hans Pauli Olsen er listamaður við stórum L (...) og júst hesa sannroynd eydnast tað Katrini Ottasrdóttir at lýsa til fulnar. (..) Tað er ein sonn fragd at hoyra og síggja Hans Paula Olsen forklára sítt meginparadoks sum listamaður. (...) Við 'Eingin kann gera tað perfekta' markerar Katrin Ottarsdóttir seg enn einaferð sum eitt av oddafólkunum innan føroyska filmsheimin"
Í Dimmalætting 27. mars 2008 heldur Gudmund H. Nielsen, at hóast onkur lýti, so ein sera positivur, inspireraður og inspirerandi dokumentarfilmur um ein sera dámligan listamann.
Í hesum filmi eru eingir listaserfrøðingar, ið tosað djúpt og við andakt um list. Tvørturímóti. Her er vit við í skapanarprosessini, vit eru fluan á vegginum, tá listamaðurin arbeiðir í sínum lítla atelieri í einum bakgarði í Keypmannahavn, mitt ímillum bilverksmiðjur, rustað bilvrak og fjøll av gomlum bildekkum. Her arbeiðir hann við sínum kvinnuliga nakinmodelli og skapar eina risakvinnu av leiri.
Vit síggja, hvussu verkið verður til, frá teimum fyrstu leitandi strikunum á pappíri, til tann meiri enn 3 metra høga standmyndin stendur liðug í listaskálanum Charlottenborg. Vit eru við listamanninum, tá hann gloymir fasaduna og kemur við onkrum gullkornum. Tá ið hann bara er til fyri at skapa sína list og við berum hondum klamsar við leirinum og slættar út við lógvanum og ger djúpar foyrur við knúgvunum. Uppímillum tosar hann um sína list ella fortelur onkra anekdotu. Aðrar tíðir er hann tigandi, andar bara fyri sínum arbeiði.
Vit uppliva mótsetningin millum listina, tá hon stendur so tignarlig í teimum fínu listahøllunum, og tá hon bara er einfaldir leirklumpar í eini óruddiligari garasju osfr.
Og so er tað dísin í lívi hansara, konan Hjördis Haack, ið sjálv er listakvinna, og sum hevur verið Hans Paulasa fasta modell gjøgnum tíðina. Tey hava verið sum ein symbiosa, men tann tíðin er av. Hans Paula hevur tørvað nýggj landsløg at arbeiða í, og tað hevur Hjördis noyðst at læra seg at liva við. Men tey kunnu enn dansa tango saman millum allar standmyndirnar heima við hús ella í garasjuni.
Credits
Leikstjórn, upptøka & klipping: Katrin Ottarsdóttir. Hugskot: Hugin Eide & Katrin Ottarsdóttir. Ljóðeftirarbeiði: Jazbo Gross von Magius. Framleiðandi: Hugin Eide. Framleiðsla: Blue Bird Film © 2008. Longd: 85 minuttir. Danskir og enskir undirtekstir.
Frumsýningar: 30.1.2008 á Norðurbryggjuni í Keypmannahavn, og 25.2.2008 í Sjónleikarhúsinum í Havn.
Stuðlað hava: Mentamálaráðið, Mentanargrunnur Landsins, Eik Banki, Fjølrit, Listafelag Føroya & Føroya Skúlabókagrunnur.
© 2007 Hugin Eide | Design by Andreas Viklund


text:
Kaninir
Vit hava bert eina kanin eftir og hava børnini valt at kalla hana Brownie. Vit fara at leita eftir fleiri kaninum til børnini at hava her úti í Spíranum. Kaninurnar, sum vit hava havt eru farnar av elli og sjúku.
Børnini hjálpa til, tá kaninirnar verða fóðraðar og búrini skulu sópast.
Gonzales, ið er 3 ára gamal, er nokso reserveraður. Honum dámar ikki at blíva tikin upp, men dámar kortini væl at blíva kelaður og at fáa at eta. Hann er ein feitur lítil tjúkkibolli. Gonzales er ikki millum okkum longur.
Perla, sum er 6 ár og tann elsta kaninin í Spíranum, er ein sera fitt kanin, og ein góð og kerlig mamma. Hon hevur fingið ungar tríggjar ferðir og hevur tí nógv at gera. Ninus er sjeikurin hjá henni og tey eru orduliga forelskaði, Men fyri at tey ikki alla tíðina skulu fáa ungar, máttu vit kastrerða Ninus og tað er sjálvandi onki stuttligt hjá honum; men nú sleppa tey at verða saman altíð og tað eru tey bæði sera fegin um - tað hava tey sjálv fortalt fyri okkum. ;)
Perla varð, á sumri 2018, funnin lívleys og er hetta helst av elli.
Ninus er komin frá Djóraverndarfelagnum til okkara at búgva og er hann ein ordiliga stuttlig kanin. Hann kemur altíð rennandi, tá man fer at fóðra og elskar at verða tikin upp og verða kelaður. Perla er smáforlipt í honum og mín sann um hann ikki eisini hevur gjørt hana upp á vegin.
Ninur er ikki millum okkum longur.
Høsn
Vit hava tríggjar hanar og nógvar hønur. Hønurnar eru brúksdjór. Eggini, sum hønurnar verpa, fara børnini eftir, taka tey inn, vaska tey og selja tey. Tá hønurnar fáa ungar, verða hanarnir dripnir tá teir eru nóg stórir til tess og verða síðani skoldaðir, royttir og kókaðir til hanasúpan. Børnini eru við í øllum hesum virkseminum.
Børnini hjálpa við fóðringini hvønn dag og hyggja, hvussu høsnini hava tað. Høsnini koma stórleypandi í móti teimum, tá tey síggja børnini koma við spannini við fóðri í. Børnini hjálpa eisini til, tá høsnarhúsini skulu sópast.
Jákup, ið er ein dvørgahani, hevur sín egna høsnargarð í dunnuhylinum. Har hevur hann tað sum blomman í egginum. Hønurnar elska hann og hann stórtrívist i millum tær. Dvørghønur eru góðar mammur og eru altíð skrukk.
Poulina er ein dvørghøna. Hon hevur 12 ungar. Hon er ein ordiliga góð mamma og ansar væl eftir sínum ungum.
Dunnur
Vit hava nógvar dunnur. Eisini her, eru børnini við til at fóðra, hyggja eftir um tær hava tað gott og savna egg. Summar av dunnunum eru so spakar, at tær eta úr hondini.
Gæs
Vit hava 1 gásapar, sum eisini skal fóðrast hvønn dag. Eisini her eru børnini við til at hjálpa.
Í løtuni er gásaparið og teir 7 ungarnir á stykkinum hjá Absalon í Hósvík og eta seg feit og lekkur ;)


text:
Serfrøðingur á almennum fundi í Føroyum um rehabilitering
8. oktober 2018
Danski serfrøðingurin og professarin, Claus Vinther Nielsen, luttekur á almenna fundinum, “Hvussu skipa vit rehabilitering í Føroyum”, sum Sambandsflokkurin skipar fyri, hósdagin 25. oktober, kl. 09.00-12.00 - í Norðurlandahúsinum. Har fer hann at umrøða rehabiliteringsskipanina í Danmark og hvørjar ætlanir eru um menning á økinnum
Bárður S. Nielsen, formaður í Sambandsflokkinum bjóðar vælkomið og innleiðir almenna fundin.
Á fundinum fer Claus Vinther Nielsen, professari, MD, PhD Klinisk Socialmedicin og Rehabilitering, Institut for Folkesundhed, Aarhus Universitet, at legjga fram og greiða frá rehabiliteringsskipanini í Danmark og ætlanum um menning. Claus er eisini formaður í Rehabiliteringsforum Danmark.
Á fundinum fer Claus Vinther Nielsen at greiða frá sínum royndum sum formaður í Rehabiliteringsforum Danmark, har hann m.a. hevur ábyrgdina av at:
- Skapa netverk fyri at menna rehabilitering í Danmark
- Viðvirka til, at rehabiliteringstilboðini í Danmark betrast
- Røkja danska limaskapin í Rehabilitation International
- Umboða tann hægsta fakkunnleikan innan fyri rehabiliteringsøkið
- Skjalfesta búskapaligu virðini av rehabilitering, herundir tað búskaparliga virðið av at viðgera einstøk menniskju
- Viðvirka til, at kjakið um rehabilitering verður styrkt
- Ávirka soleiðis, at rehabiliteringsútbúgvingar fáa best møguligt innihald og eisini, at settar verður á stovn læknaligar sergreinar innan rehabilitering
Á fundinum fer eisini Rósa Samuelsen, fyrrv. løgtings- og landsstýriskvinna at greiða frá sínum royndum innan rehabilitering við denti løgdum á politisk sjónarmið og loysnir, og fer hon eisini at leggja fram ítøkilig lógaruppskot um rehabilitering.
Harafturat fer Sólbjørg Frederiksberg, fysioterapeutur, at greiða frá tørvinum á rehabilitering í Føroyum, herundir um, hvussu verandi rehabilitering virkar og ikki virkar í praksis.
Les meira: Skrá fyri almenna fundin um rehabilitering í Føroyum
Les meira: Lýsing av almenna fundinum um rehabilitering í Føroyum
Sambandsflokkurin
Greinar:
Les meira: Almennur fundur: Hvussu skipa vit rehabiliteringsætlanir í Føroyum?
Les meira: Ongin samskipari til rehabilitering og ófullfíggjarðar rehabiliteringsætlanir
Les meira: Avvarðandi hokna undan arbeiðsbyrðuni
Les meira: Óskipað rehabilitering - óhjálpin detta niðurímillum
RN
Back


text:
“Ein og hvør hevur rætt til talufrælsi.” (Evropeiski mannarættindasáttmálin, § 10)
Mikumorgunin 7. januar 2015 stendur uttan iva eftir í minninum hjá flestu føroyingum. Henda morgun varð redaktiónin hjá franska satirublaðnum, Charlie Hebdo, fyri yvirgangsálopi. 12 fólk doyðu, og fleiri onnur vórðu særd. Al-Qaeda átók sær ábyrgdina av yvirgangsálopinum. Orsøkin til álopið var at finna í islamkritiska hugburðinum hjá satirublaðnum, sum nøkur ár frammanundan endurprentaði víðagitnu tekningarnar av Muhammed profeti, umframt at blaðið regluliga gav út sínar egnu tekningar av honum.
Næstu dagarnar vóru miðlarnir á tremur við tíðindum úr Fraklandi. Milliónir av fólkum – teirra millum føroyingar – tóku slagorðið Je suis Charlie (“Eg eri Charlie”) til sín, og harvið vístu tey virðing fyri og samkenslu við teimum, ið lótu lív fyri talufrælsið.
Heima í Føroyum ávirkaði sorgarleikurin nógv. KVF gjørdi nógv burturúr við bæði at senda eitt tíðindafólk til París og at gera eykasendingar um evnið. Í Degi & Viku segði ein nevndarlimur í Føroysk Miðlafólk, at “Myndugleikarnir mugu geva talu- og skrivifrælsinum so góðar umstøður, sum til ber. Verja og hjúkla um tað so væl, sum til ber. Og allastaðni royna ikki at avmarka tað,” tí, sum hann segði, “Hetta er eitt virði í okkara fólkaræði.”
Tey, sum eru ímóti at broyta hjúnabandslógina, verða ofta skýrd trongskygd, homofobisk og mannahatsk.
Hóast føroysku miðlarnir og mong onnur leggja so stóran dent á talu- og skrivifrælsið, so kann ein kortini seta spurnartekin við, um føroyingar í veruleikanum eru fyri talu- og skrivifrælsi í verki. Hóast støðan í Føroyum sjálvandi er nógv øðrvísi enn tað, sum hendi í París, so tykist tó mangan, at fólk ikki rúma meiningum hjá øðrum, og serliga tá ið trupul og kensluborin evni verða tikin fram. Besta dømið man vera, tá ið prátið fellur á okkurt, sum hevur við samkynd at gera og í hesum døgum serliga spurningin um at broyta hjúnabandslógina.
Inntil miðskeiðis í 90’unum vóru føroyingar mest sum samdir um, at sjálvandi skuldu samkynd ikki hava møguleika at giftast ella skrásetast í parlagi. Men í dag, gott 20 ár seinni, kann tað vera so mikið trupult at hava hesa meining, at fá tora at úttala seg alment. Ákoyringarnar frá í øllum førum nøkrum av teimum, sum eru fyri samkyndum lívsstíli, eru jú nógvar og mangan ljótar. Tey, sum eru ímóti at broyta hjúnabandslógina, verða ofta skýrd trongskygd, homofobisk og mannahatsk. Her má tó leggjast aftrat, at nøkur av hesum seinnu eisini kunnu brúka orð og setningar mótvegis samkyndum, sum høvdu verið betri ósøgd.
Hvat er hent? Hvussu ber tað til, at vit í dag á tí einu síðuni – næstan í tráð við tað, sum Voltaire segði: “Eg eri ósamdur við tær, men eg vil doyggja fyri tín rætt at siga tína meining” – leggja ógvuliga stóran dent á talu- og skrivifrælsið, meðan vit samstundis kalla tey, sum vit eru ósamd við, fyri bæði eitt og annað og harvið í grundini hótta tey til at tiga?
Hvar er talufrælsið í okkara fólkaræði? Hvar er virðingin fyri øðrvísi sjónarmiðum?
Fyri at taka eitt ítøkiligt dømi um støðuna í Føroyum nýtist einum bert at hugsa um alt kjakið og øsingina, sum stóðst av bønartiltakinum á Vaglinum 29. august. Hóast hjúnabandið bert var ein lítil partur av bønarskránni, so var tað hetta, sum festi eld í millum føroyingar. Onkur valdi enntá at gera eina samanbering millum hetta tiltak, sum er ein grundlógartryggjaður rættur, og fríggjadagsbønina hjá prestastýrinum í Iran. Júst hvussu hetta skuldi skiljast, er ikki heilt greitt, men kortini er tað ein snildur máti at fáa fólk at lata vera við at siga sína meining. Tí hvør ynskir at verða samanborin við muslimsku leiðararnar í Iran, sum bæði pína og avrætta tey, sum trúgva nakað annað enn teir?
Her verða vit noydd at spyrja: hvar er talufrælsið í okkara fólkaræði? Hvar er virðingin fyri øðrvísi sjónarmiðum? Hevði tað ikki verið betri, um Føroyar vóru rúmligari? Og at føroyingar, tá ósemja er um okkurt, viðgjørdu øðrvísi sjónarmið við virðing heldur enn við at niðurgera og køva tey? Og munnu vit øll ikki av hjarta vilja Føroyum tað besta, hóast vit eru ósamd um nøkur týðandi og kensluborin mál?
Svarið er nokk jú. Latið okkum tí geva talufrælsinum sítt rætta pláss í okkara samfelagskjaki, eisini tá vit tosa um hjúnabandslógina.


text:
Sirið Stenberg, March 27, 2015
Sirið Stenberg hevur í dag fingið svar frá Karsten Hansen uppá fyrispurning um fyrireikingarskeið og ráðgeving fyri ættleiðingarforeldur
Spurningur:
Á tingfundi 18. februar 2015 boðaði formaðurin frá omanfyrinevnda fyrispurningi, sum er soljóðandi:
Hvørjar grundgevingar eru fyri, at ættleiðingarforeldrum ikki stendur í boði at fáa fyrireikingarskeið áðrenn ættleiðing og ráðgeving aftaná, at barnið er komið?
Hvat skal til fyri at fáa sett fyrireikingarskeiðini og PAS-ráðgevingina á stovn í Føroyum?
Er nøkur umbøn send frá føroysku myndugleikunum um at fáa sett á stovn hesar tænastur?
Um so er, at fyrireikingarskeiðini og PAS-ráðgevingin verða sett á stovn, nær verður tað so?
Viðmerkingar:
Í fleiri førum hevur verið viðgjørt á Løgtingi stóri tørvurin á at styrkja um ráðgeving til ættleiðingarforeldur. Víst hevur verið á, at fyrireikingarskeið eru í øðrum londum og eru partur av góðkenningartilgongdini til ættleiðingarforeldur. Somuleiðis hevur verið víst á, at neyðugt er við uppfylging, PAS-ráðgeving aftaná, at barnið er komið til ættleiðingarforeldrini.
Ættleiðingarforeldur hava eisini í almennu miðlunum víst á henda tørv, sum kundi verið familjunum ein góð hjálp til at handfara nýggju lívsumstøðurnar sum ættleiðingarfamilja.
Tað er ein heilt serlig støða at ættleiða børn, og tíbetur hava vit góðar familjur, sum ynskja at ættleiða. Í mun til fólkatalið koma nógv ættleidd børn til Føroyar. Familjan, sum ynskir at ættleiða, hevur frammanundan ofta verið ígjøgnum eina avbjóðandi tíð, tá barnloysi fyri mong pør er ein stór sorg. Eisini um foreldrini frammanundan eiga biologisk børn. Tí er sjálvt tann tilgongdin, foreldrini fara ígjøgnum, tá ið avgerð um ættleiðing verður tikin, ikki nøkur løtt tíð fyri mong. Ættleiðingarforeldur skulu sostatt bæði fyrihalda seg til sína egnu støðu og til nýggju støðuna sum foreldur at einum barni, sum krevur nakað heilt serligt, grundað á lívssøgu sína.
Barnið, sum verður ættleitt, hevur heilt serligar lívsumstøður. Møguliga er tað longu frá føðing skilt frá foreldrunum og latið til onnur at taka sær av. Hetta kann vera barnaheim ella fosturfamilja. Eisini kunnu tað hava verið skiftandi familjur.
Viðvíkjandi størri børnum kunnu tey hava verið útsett fyri mongum viðurskiftum í lívinum, sum kunnu hava stóra ávirkan á menningina. Felags fyri flest øll er, at tey onkursvegna eru umsorganarsvikin og skulu til at byggja eitt mennandi tilknýti til ættleiðingarforeldrini upp. Harumframt hevur eitt ávíst tal av børnunum serligan tørv.
Tískil er tørvur á at fyrireika ættleiðingarforeldrini best møguligt til at møta tørvinum hjá barninum bæði í mun til tryggleika, umsorgan og vanligar foreldrauppgávur. Neyðugt er eisini at fyrireika og kunna um serliga tørvin, tí at barnið frammanundan er svikið og skal til at byggja álit á vaksin upp. Hetta er eingin løtt uppgáva og krevur skikkaða ráðgeving og fyrireiking.
Løgtingsins ábyrgd og uppgáva er at trygja ættleiðingarbørnum bestu forteytir fyri einum mennandi lívi í nýggja landinum. Somuleiðis er uppgávan at gera alt, sum tilber, fyri at styrkja foreldraførleikan til nýggja foreldraleiklutin, so nýggja familjan kann mennast og trívast. Her eru fyrireikingarskeiðini og PAS-ráðgevingin hent og neyðug amboð.
Samstundis hava Føroyar bundið seg til at seta á stovn fyrireikingarskeið og PAS-ráðgeving, tá ið vit bundu okkum til Haag-konventiónina um ættleiðing, sum er galdandi í Føroyum. Sostatt liggur ein skylda á føroyska samfelagnum at fáa hesi viðurskifti í rættlag.
Á tingfundi 25. februar 2015 varð uttan atkvøðugreiðslu samtykt, at fyrispurningurin skal svarast.
Svar:
Á tingfundi 26. mars 2015 svaraði Karsten Hansen, landsstýrismaður, fyrispurninginum soleiðis:
Svar:
1. Hvørjar grundgevingar eru fyri, at ættleiðingarforeldrum ikki stendur í boði at fáa fyrireikingarskeið áðrenn ættleiðing og ráðgeving aftaná, at barnið er komið?
Tá ið landsstýrismaðurin í heilsumálum fekk málsøkið “hús-, fólka- og arvarættur”, herundir mál um ættleiðing, frá nú niðurlagda Innlendismálaráðnum, fylgdi starvsfólk og játtan ikki við málsøkinum. Í staðin varð peningur settur av á fíggjarlógini 2015 til endamálið, og hevur Heilsumálaráðið nú sett ein løgfrøðing, sum byrjar í starvinum fyrst í apríl 2015. Í hesum sambandi verður arbeiðið sett í gongd og farið verður undir at greina, um broytingar skulu gerast á málsøkinum: ættleiðing, herundir um ættleiðingarforeldur skulu fáa tilboð um fyrireikingarskeið áðrenn ættleiðing og ráðgeving aftaná, at barnið er komið.
2.
2. Hvat skal til fyri at fáa sett fyrireikingarskeiðini og PAS-ráðgevingina á stovn í Føroyum?
Í løtuni eru danir í holt við at gera umfatandi broytingar í “adoptionsloven”. Ein partur av lógarbroytingunum viðvíkur ættleiðingarráðgevingini, ella sokallaðu PAS-ráðgevingini. Hendan skipanin við ráðgeving beint áðrenn og aftaná heimtøku av barni, hevur í Danmark verið skipað í royndarverkætlanum frá 2007-2013. Frá januar 2014 gjørdist PAS-skipanin eitt permanent tilboð um ráðgeving til ættleiðingarforeldur. Við lógarbroytingini í “adoptionsloven”, ið varð send til hoyringar í januar 2015, er ætlanin at gera ráðgevingina til ættleiðingarfamiljur beint áðrenn og aftaná, at barnið er komið til Danmarkar at búgva, obligatoriska.
“Adoptionsloven” er sett í gildi fyri Føroyar við kongligari fyriskipan: “anordning nr. 1169 af 25. november 2006 om ikrafttræden af lov om adoption, som ændret ved anordning nr. 398 af 20. apríl 2010”. Talan er um danskt málsøkið og møguligt er tí at seta tær broytingar, sum verða settar í gildi í Danmark, í gildi fyri Føroyar við kongligari fyriskipan.
Ein møguleiki fyri at fáa sett PAS-ráðgevingina á stovn í Føroyum, er at seta omanfyrinevndu lógarbroytingar í gildi í Føroyum við kongligari fyriskipan.
3. Er nøkur umbøn send frá føroysku myndugleikunum um at fáa sett á stovn hesar tænastur?
Samstundis sum omanfyrinevnda lógarbroyting í “adoptionsloven” varð send til hoyringar í Danmark í januar 2015, varð lógarbroytingin send til hoyringar í Føroyum. Heilsumálaráðið sendi í februar 2015 hoyringsskriv til danskar myndugleikar. Í hoyringsskrivinum heitti landsstýrismaðurin í heilsumálum á “Ministeriet for Børn, Ligestilling, Integration og Sociale Forhold” um at byrja at tilevna uppskot til kongliga fyriskipan, ið skal seta í gildi omanfyrinevndu lógarbroytingar í Føroyum. Heitt varð á donsku myndugleikarnar um at tilevna kongliga fyriskipan, soleiðis at hon kann viðgerðast í Løgtinginum á heysti 2015.
4. Um so er, at fyrireikingarskeiðini og PAS-ráðgevingin verða sett á stovn, nær verður tað so?
Um gongst eftir ætlan, og uppskot til ríkislógartilmæli um ígildissetan av kongligari fyriskipan við m.a. lógarbroyting um PAS-ráðgevingina verður lagt fyri Løgtingið í heyst, og uppskotið verður samtykt og sett í gildi, kann PAS-ráðgevingin setast í verk í Føroyum í 2016.
Málið avgreitt.


text:
Tonga
Kongsríki Tonga (tonganskt: Puleʻanga Fakatuʻi ʻo Tonga, enskt: Kingdom of Tonga) er oyggjaland í Kyrrahavi. Høvuðsstaðurin eitur Nukuʻalofa. Tonga-oyggjarnar liggja 800 km vestan fyri Fiji.
Søga[rætta | rætta wikitekst]
Polynesar nomu land á Tongaoyggjum um 1300 f.Kr. Teir búsettust fram við eini stórari lón norðarlaga á størstu oynni Tongatapu. Øldir liðu, so fekk ein valdsharrastætt ræðið yvir oyggjunum, men um 1200 e.Kr. stýrdi Tui-Tonga-ættin øllum oyggjunum úr høvuðssæti sínum í Mu'a-økinum í landnyrðingspartinum í Tongatapu. Um 1400 bygdu teir sær stórt høvuðssetur í Mu'a. Uttan um varð gjørt verndarvirki og virkisgrøv, og fyri innan vóru mong hús til høvdingarnar, húski og tænastufólk teirra. Tonga hevði lítið samband við umheimin, men menningin stóð við. Tui-Tonga-ættin hevði stýrt í meira enn hundrað ár, og ávirkanin frá teimum varð borin út um Tongaoyggjar til aðrar oyggjar í Polynesia.
Bøndurnir fóru á marknaðin í bygdini at selja vørur og grøði sína, mest bananir, søtepli, kopra (turkað kokusnøt), tapioka, yam og breyðfrukt. Fruktagóða jørðin og tropiska veðurlagið gjørdu, at væl fruktaði á Tonga. Teir veiddu eisini stóran fisk, til dømis háv og tunfisk. Agnið varð goymt í postalínskúvingum, tá ið útróðrarmenninir royndu eftir fiski og til dømis høgguslokki. Polynesar høvdu bátar, tá teir á hvørjum ári sigldu ímillum oyggjarnar. Annars vóru bátarnir loystir hvør frá øðrum og nýttir til dømis flutnings og útróðurs.
Tonga var ein av teimum fáu oyggjaflokkunum í Polynesia, sum hevði yvirstætt og tignarskipan, ið hevði valdið yvir øllum fólkinum. Meðan yvirstættin helt ting, vóru serligir tingsiðir, har teir ráðandi drukku ein sterkan rúsandi løg "kava", sum var bryggjaður av einari rót. Um 1500 tók onnur ætt við stjórnarvaldinum og stýrdi eina tíð, til Tui-Kanokupolo-ættin, sum enn stýrir í Tongaoyggjum, tók við.
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


text:
Fyrsti dagur er farin afturum á Danish Open 2017, við rættiliga góðum úrslitum til føroyingar. Óli Mortensen vann silvur í 400 frí, og Magnus Jákupsson gull í 100 rygg. Hartil vórðu Róland Toftum og Alvi Hjelm nr 1 og 2 í C-finalu í 200 bringu.
Føroyingar í finalu á Danish Open 2017 – Dagur 1
- Óli Mortensen (1996) 3:57.61 og silvur í 400 frí
Besta tíð hjá Óla er 3:56.76 frá Danish Open í fjør
- Magnus Jákupsson (1994) 56.56 og gull í 100 rygg
Besta tíð hjá Magnusi er 55.46 frá Danish Open í fjør
- Róland Toftum (1998) 2:27.98 og nr 18 í 200 bringu
Besta tíð hjá Rólandi er 2:23.72 frá RIG 2016
- Alvi Hjelm (1996) 2:28.25 og nr 19 í 200 bringu
Hetta var persónligt met í mun til 2:30.86 frá Lyngby Open 2017
Fyri Magnus Jákupsson er hetta fyrsta av tveimum stevnum har hann sum danskur svimjari kann kvalifisera seg til HM í Budapest í summar, og er næsti møguleiki á Stockholm Swim Open í apríl mánaða.
Fyri Óla, Róland og Alva galda føroysku treytirnar, har kravtíðarskeiðið er fram til og við FM á langgeil í Vági í mai mánaða, og umfatandi eisini stevnur sum Danish Open og Stockholm Swim Open.
Óli Mortensen er til nú hin einasti føroyingur afturat Páli Joensen sum hevur klárað kravtíð til HM í summar.


text:
KRISTILIGA TÍÐINDATÆNASTAN - á ferð í Danmark!
Kristiliga Tíðindatænastan - gjaranes@gmail.com - Skrivad: Poul Jóhan Djurhuus 06.06.2018
MYNDIR: Bodil og Germ Hansen, og Anna og Gardar Ragnarson - Kristnastova - Malta Hirtshals - Leguhúsið á Hvítusunnu
Tú kanst hoyra tíðindainnslagið her:
https://r7.fo/news/10506/kristilig-tidindi-68-kristiliga-tidindasendingin-vid-poul-johan-djurhuus
_____________________________________________________________________________________________
KRISTILIGA TÍÐINDATÆNASTAN
- á ferð í Danmark
Kristiliga Tíðindatænastan hevur verið á ferð í Danmark í einum sera sólríkum mai mánaða, har vitjað hevur verið bæði á MALTA í Hirtshals, í KRISTNASTOVU í Keypmannahavn, í GLOSTRUP FRIKIRKE og á eini SAMKOMULEGU Á HVÍTUSUNNU í Tølløse í Vestur- Sjellandi. Eisini vitjaðu vit Íslendingin GARDAR RAGNARSON, sum hevur búleikast í Suður-Jyllandi í mong ár.
HER ERU NAKRAR TÍÐINDAHUGLEIÐINGAR FRÁ SÓLRÍKU FERÐINI Í DANMARK Í MAI Í ÁR:
MALTA, HIRTSHALS: Á Malta í Hirtshals hittu vit fyristøðuhjúnini Onnu og Hans Djurhuus, sum hava virkað og búð á Malta síðani juli í 2011.
Malta eru eini størri hús, sum vórðu keypt fyrst í áttatiárunum til tess at reka sjómansmissión út frá, tá hundraðtals føroyskir sjómenn komu regluliga í havnina í Hirtshals. Tað vóru hjúnini Gretha og Levi Joensen úr Klaksvík, sum byrjaðu sjómansmissiónina á Malta í Hirtshals, og arbeiðið hevur verið har síðani tá og til dagin í dag, hóast tað ikki er sama tal av sjómonnum í dag sum áður.
Gretha og Levi virkaðu sum fyristøðuhjún á Malta í fleiri ára tíggir, men í 2011 valdu tey at “minstra” av, og tá vóru tað hjúnini Anna og Hans Djurhuus, sum fluttu inn á Malta, og har búleikast tey enn. Anna er uppvaksin í Tórshavn, og Hans er úr Porkeri.
Tá eitt stórt tal av føroyingum búgva í Hirtshals hevur arbeiðið á Malta, seinastu nógvu árini, eisini fevnt um vanligt føroyskt samkomuvirkið, við breyðbróting, sunnudagsskúla, ungdómsmøti, evangeliskum møti sunnukvøld, og bønar- og uppbyggingarmøti mikukvøld.
Vit spurdu Hans um arbeiði á Malta í dag: Hans sigur, at “møtini sunnumorgun og sunnukvøld verða rímiliga væl vitjað, og at tað leggjast nýggj andlit til frá tíð til aðra. Hvørt fyrsta leygarkvøld í mánaðinum fara fólk av Malta til Aalborg at hava føroyskt møti, tá fleiri føroyingar eisini búgva í Aalborg. Møtini í Aalborg verða rímiliga væl vitjað.”
Eisni nevndi Hans, at seinastu árini hava tey á Malta tikið stig til tað, sum tey kallað mansvikuskiftið. “Hetta er eitt vikuskiftið fyri menn, sum verður fyrireikað einaferð um ári. Byrjað verður fríggjakvøld við nátturða, og hildið verður fram allan leygardagin við bíbliutímum og samverum. Undirtøkan hevur verið góð, við luttøku eisini úr Føroyum,” sigur Hans.
Hans nevndi eisini, at fleiri og fleiri føroyingar verða innlagdir á sjúkrahúsi í Aalborg, og at hetta møguliga verður ein nýggj og gevandi avbjóðing í tænastuni á Malta.
Hans kom eisini inn á Norrønasiglingina millum Hirtshals og Føroyar, sum í ein ávísan mun setir skránna á Malta, tá ferðandi mangan leita inn á Malta annaðhvørt av Norrønu ella ávegis umborð – men Anna og Hans leggja afturat, “at øll eru altið vælkomin á Malta!”
KRISTNASTOVA: Eisini varð vitjað í Kristnastovu á Amager í Keypmannahavn. Næsta ár verða tað 40 ár síðani Kristnastova, við Susan og Øssuri Berghamar, fluttu inn í nýggju stásiligu stórhúsini á Birmavegi 36 á Amager, har arbeiðið millum føroyskar útisetar hevur búleikast til dags dato.
Seinastu 10 árini hava tað verið Dora og Niels Pauli Nónstein, sum hava leitt arbeiðið í Kristnastovu. 13. august í ár eru 10 ár liðin síðani Dora og Niels Pauli vóru innsett sum fyristøðufólk í Kristnastovu. Tá høvdu Susan og Øssur Berghamar verið fyristøðufólk í arbeiðinum í 35 ár – og tey eru framvegis partur av arbeiðinum í Kristnastovu!
Seinasta árið hava Dora og Niels Pauli verið í farloyvi í Føroyum, har Niels Pauli hevur vitjað samkomur, har hann bæði hevur talað á møtum og havt bíbliutímar, og eisini hava Dora og Niels Pauli verið virksom á samkomu- og familjulegum í Zarepta meðan tey hava verið í farloyvi.
Dora, sum hevur apoteksútbúgving, hevur arbeitt á Tjaldursapoteki meðan tey hava verið heima í farloyvi.
Meðan Dora og Niels Pauli hava verið í Føroyum, hava Klaksvíkshjúnini, Sólvá og Jákup Hansen, avloyst í Kristnastovu, har tey hava røktað møtini sunnumorgun og fríggjakvøld, og somuleiðis sjúkrahúsvitjanina á Rikissjúkrahúsinum og regluligu møtini á føroyska sjúklingahotellinum Hotel Tórshavn.
Kristiliga Tíðindatænastan vitjaði í Kristnastovu í summar, og fekk eitt prát við Sólvu og Jákup. Hetta er ikki fyrstu ferð, at tey loysa av í Kristnastovu, og tey hava eisini fleiri ferðir loyst av á Malta í Hirtshals. Tey siga bæði, at tað fellur teimum væl at stuðla teimum, sum eru fast knýtt til tílikt arbeiði, við avloysingum, eisini um talan er um longri farloyvi, og at tey kenna hetta sum eitt kall frá Harranum.
Dora og Niels Pauli byrja aftur í Kistnastovu í august, og tá fara Sólvá og Jákup aftur til Klaksvíkar, har tey eru knýtt til samkomuna í Betesda.
SAMKOMULEGA Á HVÍTUSUNNU: Eisini hevur Kristiliga Tíðindatænastan vitjað á árligu leguni hjá Glostrup Frikirke, sum hevur verið hildin í mong ár á hvítusunnu í Birkedal í Tølløse, sum liggur á Vestur-Sjellandi. Tað er Kristian Guttesen, ein av samkomuleiðarunum í Glostrup Frikirke, sum er ein av samskiparunum av leguni.
Umleið 50 luttakarar vóru á leguni, har ímillum eisini barnafamiljur og nakað av ungdómi. Legan byrjaði fríggjakvøld við eini hugnaligari og vælsmakkandi grillveitslu, sum sjálvsagt varð hildin uttandura, og sum gjørdi sítt til, at tey, sum ikki hava verið við áður, vórðu samansjóðaði við hini.
Fýra bíbliutímar vóru á leguni, sum vórðu býttir yvir leygarmorgunin og hvítusunnudag. Evnini í bíbliutímunum vóru: Trúgv, vón og kærleiki – Bøn og tess ávirkan – Samkoman og teir elstu – og seinasti bíbliutímin var um evnið: Hví gevast, tá Gud ikki gevst?!
Aftan á hvønn bíbliutíman var skipað fyri samtaluløtu um evni, sum var umrøtt. Leguluttakararnir vórðu býttir í fýra samtalubólkar. Hetta var bæði gevandi, men eisini rannsakandi fyri tann, sum hevði bíbliutímarnar.
Legan endaði eftir nátturða Fyrra Hvítusunnukvøld.
25 ÁR Í GLOSTRUP FRIKIRKE: Kristiliga Tíðindatænastan var eisini við, tá Glostrup Frikirke feiraði síni 25 ár síðani samkoman byrjaði úti í Glostrup. Dagurin varð markeraður við eini sokallaðari Festgudstænastu sunnudagin 27. mai. Tað var í mai í 1993 at fyrsta møti varð hildið í Glostrup Frikirke, har samkoman enn heldur til. Adressan er Østervej 12, 2600 Glostrup – info@glostrupfrikirke.dk
Glostrup Frikirke er ein avleykari av samkomuni í Brønshøj. Hóast nógvir fastbúgvandi føroyingar eru ein partur av Glostrup Frikirke í dag, so er talan um eina danska samkomu, har bæði prædika, sangur, vitnisburður, kunnngerðir og alt annað fer fram á donskum.
25 ára dagurin byrjaði við breyðbróting kl.10:00, og kl.11:15 byrjaði sjálv Festgudstænastan, og ógvuliga hóskandi varð tað byrjað við sanginum: “ Stor er Din trofasthed,” sum eina staðfesting av, at Harrin hevur roynst trúfastur hesa fjóringsøldina, ið samkoman hevur virkað.
Tað var fullsettur salur við vitjandi frá fleiri samkomum í Keypmannahavn, sum leitaðu sær inn í Glostrup Frikirke at ynskja til lukku við 25 ára haldinum, sólríka sunnudagin í mai; og tað var áhugavert at hoyra fleiri av samkomulimunum siga frá, hvønn persónligan týdning samkoman hevur havt í teirra lívi: Onkur tók soleiðis til, “at samkoman hevur verið ein kumpas í mínum lívi!” Onnur søgdu m.a. “S amkoman er mítt andaliga heim!” “Ein samkoman er at hoyra til eina samkomufamilju!”
Kristian Guttesen, sum var ein av teimum, ið grundlegði samkomuna fyri 25 árum síðani, hevði jubileumsprædikuna. Hann hevði sum tekst Zak.4,10v. “Tí hvør fer at vanvirða dagin, táið byrjað verður við lítlum!”
Kristian legði út við at siga, at ein samkoma eigur at vera ein livandi organisma, og hann endaði prædikuna við eini ámminning til samkomuna og gestirnar, “at vi må tage vare på, at vi ikke holder op at være Kristi Kirke!”
Eftir Festgudstænastuna varð bjóðað til nýbakaðar vaflur og róma úti í urtagarðinum, har samkomulimir og gestir heilsaðu hvørjum øðrum, og litu aftur á tey farnu 25 árini.
Kristiliga Tíðndatænastan ynskir Glostrup Frikirke til lukku við degnum, og Guds signing tey næstu 25 árini!
ÍSLENDINGURIN GARDAR RAGNARSON: Kristiliga Tíðindatænastan vitjaði eisini í lítla danska landsbýnum Kirke Hørup á oynni Als, sum liggur ikki langt frá Sønderborg í Suður-Jyllandi. Har býr Íslendski prædikumaðurin og evangelisturin Gardar Ragnarson, sum rundar tey 87 árini seinni í ár. Hann og konan Anna, sum doyði fyri nøkrum árum síðani, hava búleikast og virka sum trúboðarar í Danmark í fleiri ára tíggir.
Hann og konan vóru í mong ár trúgvir stuðlar til føroysku møtini í Sønderborg, sum Germ Hansen og Levi Joensen skipaðu fyri hvønn mána í mong ár. Gardar var altið til reiðar við einum orði, og kona hansara Anna gleddu møtifólkið mangan við síni vøkru sangrødd.
Tá Ebenezerkórið vitjaði í Reykjavík, við Peturi Háberg sum ferðaleiðara, á sumri í 1963, tá byrjaði eitt vinarband millum teir tríggjar, Gardar, Petur Háberg og Ingálv av Reyni, sum eisini var við í ferðalagnum. Gardar virkaði sum tulkur hjá teimum undir vitjanini í Reykajvík.
Tá heimskendi rithøvundurin og evangelisturin Oswald Smith úr Toronto í Kanada hevði tey fyrstu stórmøtini nakrantíð í Reykajvík í 1962, tá var tað Gardar Ragnarson, sum tá var 29 ára gamal, ið tulkaði Oswald Smith. Gardar sigur í samrøðu við Kristiligu Tiðindatænastuna, at dagarnir saman við Oswald Smith gjørdu nakað gott við seg persónliga, sum hann hevur notið gott av alt sítt lív.
Gardar greiðir frá, tá hann fyrstu ferð vitjaði í Føroyum, sum var á heysti í 1964. Hann var ávegis úr Reykajvík til Keypmannahavnar við ferðamannaskipinum Dronning Alexandrine, sum tá sigldi millum Ísland, Føroyar og Keypmannahavn. Tíðliga leygarmorgun leggur skipið inn í Tórshavn, og Gardar fer ein gongutúr niðan í býin, sum hann als ikki kendi, og hóast hann hevði møtt bæði Petur Háberg og Ingálv av Reyni og øðrum føroyingum í Reykjavík, so hevði hann onga adressu ella telefonnummar hjá sær.
Tað var ikki nógv fólk í býnum hendan leygarmorgunin, men tá hann kemur niðan ímóti Føroya Sparikassa og Ebenezer, tá sær hann ein mann standa undir Føroya Banka. Maðurin ber kepp, og sær ógvuliga hugsunnarsamur út. Gardar ber kenslu við mannin, og fer ímóti honum, og tá hann kemur nærri, sær hann, at tað er sjálvur Ingálvur av Reyni, sum heilsaði honum við einum blíðum smíli.
Gardar spurdi Ingálv hvar Petur Háberg helt til, og tá stóðu teir beint uttanfyri dyrnar til skrivstovuna hjá Peturi, sum tá hevði skrivstovu á ovastu hædd í Føroya Banka. Gardar sigur, at hendan fyrsta vitjan hansara í Føroyum, var ein signa løta, og allir tríggir fóru inn hjá Peturi, sum tá búði í Magnus Heinsonargøtu, har Hjørdis, kona Petur, gjørdi teimum ein góðan drekkamunn, áðrenn Gardar mátti fara umborð á Dronning Alexandrinu.
Gardar sigur, at hendan vitjanin leiddi til, at hann og konan komu til Føroyar í 1965 at vera fyristøðufólk í hvítusunnusamkomuni í Evangeliihúsinum, har tey komu at virka í 5 1/2ár, frá 1965 til 1970.
Gardar er framvegis virksamur sum evangelistur og bíbliulærari í samkomum í Suður-Jyllandi, og einaferð um mánaðin er hann við til týskt/danskt møti, sum verður hildið við markið millum Danmark og Týskaland.
Gardar hevur í mong ár verið við í blaðstjórnini á danska missiónsblaðnum MISSIONS NYT, sum er komið út í 60 ár. Hann er framvegis ein av føstu rithøvundunum á blaðnum. (Skrivað hevur Poul Jóhan Djurhuus)


text:
Hósdagin 19. mai 2016 verður aftur hildin almennur granskingardagur í forhøllini á Landssjúkrahúsinum, har sjóneykan verður sett á gransking, ið verður framd á ella hevur samband við Landssjúkrahúsið.
Granskingarnevndin á Landssjúkrahúsinum metir, at við góðu royndunum frá undanfarnu árum, kunnu vit bert staðfesta, at tørvur og áhugi er fyri, at gransking á Landssjúkrahúsinum verður lýst á serstøkum tiltaki.
Á Granskingardegnum verður høvi at hoyra um og síggja granskingarverkætlanir, ið hava eitt ávíst tilknýti til Landssjúkrahúsið.
Høvi verður at hoyra fleiri styttri fyrilestrar og síggja framsýning av verkætlanarpostarum.
Aftur í ár verður skipað fyri kapping millum tey, ið hava latið inn postara til Granskingardagin – heiðursløn verður latin besta postara, ið verður valdur av serstakari nevnd.
Sí skránna fyri granskingardagin her.
Fyrilestrar á Granskingardegnum verða hesir:
An outbreak of Vancomycin resistant Enterococcus faecium (VRE) in the Faroe Islands
– Treatment with antibiotics as risk factor for VRE colonization
v/ William Smith, smittuverjufrøðingur
Behind every dot there is a patient
v/ Eydna Lindenskov, bachelor í sjúkrarøktarfrøði og Bjørghild Nolsøe, bachelor í sjúkrarøktarfrøði
BiFaSeps Study - Biomarkers-Faroeislands-Sepsis-study sMR and Expression of CD 64 Receptors on Neutrophils in Bacteraemia
v/ Shahin Gaini, yvirlækni Phd, serlækni í medisin og Infektiónsmedisin
Bedring af søvnkvalitet med Musik-lyttepuder for unge i Ambulatoriet for B&U, Psykiatriski Depilin, Landssjúkrahúsið, Tórshavn
v/ Sanne Storm, musikterapeutur og granskari
Basic Body Awareness Therapy – Fremur rørslukvalitet og heilsu í gerandisdegnum
v/ Jórun Simonsen, fysioterapeutur, spec í BBAT og Lív Egholm, fysioterapeutur, spec í BBAT
Les meiri um gransking og granskarar á Landssjúkrahúsinum her.
Granskingarnevndin á Landssjúkrahúsinum


text:
Um Sannu og vinfólk hennara og eina pumu, ið knappliga fer at ganga í gøtunum og skapa rumbul um seg.
Puman hjálpir teimum hjálparleysu og samstundis byrjar sanna at vakna á løgnum støðum og minnist ikki, hvat er hent.
Hvat samband hevur hetta við pununa? Tað er loyndarfult, løgið og óskiljandi. og sum tað plagar at vera í bókunum eftir Lauru trenter, ógvuliga spennandi!
Hetta er samstundis ein innilig søga um eina gentu, sum hevur mist mammu sína og um at arbeiða seg sum frægast burtur úr sorgini.
Aftur


text:
Monday, March 31, 2014
45 ára hald á Býarbókasavninum
Livandi og flatar kaninir, fotoframsýning, e-bøkur og aðrar nýggjar nettænastur. Hetta verður nakað av tí, sum tú kanst uppliva á Býarbókasavninum týsdagin 1. apríl, tá ið bókasavnið hátíðarheldur sín 45 ára stovningardag.
Býarbókasavnið fer týsdagin 1. apríl at hátíðarhalda sín 45 ára stovningardag. Tað verður gjørt við tiltøkum av ymsum slag fyri bæði børn, ung og vaksin. Ein fullfíggjað skrá er at finna á heimasíðuni hjá Býarbókasavninum,www.bbs.fo.
Men her eru nakrir brellbitar.
Barnabókasavnið hevur allan dagin kanindag, og fyrrapartin verða bæði kaninsøgur og kaninsangir á skránni fyri børn undir skúlaaldur. Eisini verður ein livandi kanin at hitta! Hetta tiltak er partur av barna- og ungdómsfestivalinum “Kom og les”, sum verður hildin í somu viku.
Í blaðkaféini á veghæddini verður ein fotoframsýning við fotomyndunum, sum komu inn til fotokappingina, ið hevur verið fyriskipað í sambandi við hátíðardagin. Vinnararnir verða kosnir klokkan 13, og aftaná, heilt til Býarbókasavnið letur aftur kokkan 18, verður ókeypis føðingardagslagkøka og kaffi at fáa.
Klokkan 15 verður almenn framløga av og kunning um fleiri nýggjar nettænastur, sum Býarbókasavnið frá 1. apríl fer at bjóða lánarum sínum. Talan er um e-bøkur, netljóðbøkur og netfilmar. Framløgan verður endurtikin klokkan 16.30.
Philippe Carré hevur listaframsýning á veghæddini. Framsýningin er ein rannsókn inn í samanrenningina av náttúru og menniskjaskaptum verkum og tankum, ein kanningarferð aftur til upprunan til tekn og stavir, og í samspælinum millum innandura og uttandura rúm. Framsýningin heldur fram til 1. mai
Í útláninum á 2. hædd á Býarbókasavninum verður sett upp ein bókaframsýning við bókum og øðrum tilfari, sum á einhvønn hátt hava við merkisdagar at gera. Kom og forvitnast!
Býarbókasavnið hevur øll 45 árini hildið til í Niels Finsens gøtu 7 í gongugøtuni í Havn.
Bæði vídd og virksemi eru hesi ár so líðandi økt í samsvari við vøksturin í fólkatalinum hjá Tórshavnar kommunu og krøvini frá borgarunum. Býarbókasavnið er í dag í vídd umleið dupult so stórt sum tað var, tá ið tað varð sett á stovn 1. apríl 1969.
Í dag er virksemið hjá Býarbókasavninum sera fjølbroytt, og krøvini frá borgarunum eru stór.
Tí hevur Tórshavnar býráð júst samtykt at játta pengar til at fara undir eina heildarætlan fyri Býarbókasavnið til tess at nútímansgera bókasavnið og bøta um umstøður og møguleikar fyri bæði verandi og nýtt virksemi.
Í hesum sambandi heitir Býarbókasavnið á øll, sum hava hug, at koma við hugskotum um, hvussu tey kundu hugsað sær, at framtíðar Býarbókasavnið skal síggja út.
Á tiltakinum týsdagin verður ein hugskotskassi settur fram, har til ber at útfylla ein lepa við hugskotum og leggja í kassan. Tað ber eisini til at senda inn hugskot við telduposti til bbs@bbs.fo.
Posted by Listin at 1:21 PM


text:
Galdandi fyri 6. flokkar er, at hvørt lið skal hava 6 útileikarar og ein málverja. Vallarstøddin er 40 x 30 m.
Kappingin hjá 6. flokki verður ónsdagin 24. oktober 2018 (og møguliga eisini tórsdagin 25. oktober 2018).
Undir øllum umstøðum skal hvør flokkur bara suður í EIN / 1 DAG til innleiðandi umfari.
TILMELDAÐI LIÐ
Dagført 12. okt. 2018
BLANDAÐI LIÐ
Saffies, Skúlin á Fløtum
Team SAF, Skúlin á Fløtum
Hvalbiar skúli, Hvalbiar skúli
SAG 1, Skúlin á Giljanesi
SAG 2, Skúlin á Giljanesi
SAG 3, Skúlin á Giljanesi
Vágs Skúli, Vágs Skúli
Skráli, Skála skúli
KÍF, Kollafjarðar skúli
Dólgarnir við Løkin, Skúlin við Løkin
Frikadellurnar, Skúlin við Løkin
Tvøroyrar skúli 1, Tvøroyrar skúli
Team Strendur, Stranda skúli
KÍ-d, Skúlin á Skúlatrøð
Vepsan, Skúlin við Løkin
RKS, Skúlin við Løkin
DREINGJA LIÐ
Mbappe dreingir, Sankta Frans skúli
Frælsa liðið, Skúlin á Fløtum
Vágs skúli, Vágs skúli
Destroyers, Sankta Frans skúli
Tvøroyrar skúli 2, Tvøroyrar skúli
SvL 1, Skúlin við Løgmannabreyt
SvL 2, Skúlin við Løgmannabreyt
GENTU LIÐ
Happy Girls, Sankta Frans skúli
FCP Gentur, Porkeris skúli
Vágs skúli, Vágs skúli
Girl Power, Sankta Frans skúli
Tvøroyrar skúli 3, Tvøroyrar skúli
SvL-188, Skúlin við Løgmannabreyt


text:
Kaj Leo fingið svar um springaradráp
28. september 2018
Kaj Leo Holm Johannsen, løgtingsmaður fyri Sambandsflokkin, hevur nú fingið svar frá Høgna Hoydal, landsstýrismanni í veiðimálum um springaradráp
Í svarinum, dagfest 27. september 2018, frá Høgna Hoydal, stendur:
Svar til § 52a fyrispurning nr. 12/2018 frá Kaj Leo Holm Johannesen løgtingsmanni. Fyrispurningur um springaradráp, settur landsstýrismanninum í fiskivinnumálum, Høgna Hoydal (at svara skrivliga eftir TS § 52a).
“Svar til nr. 1: Hvørjar lógarásetingar eru galdandi fyri springaradráp?
Í grindalógini (løgtingslóg nr. 56 frá 19. mai 2015 um grind og annan smáhval, sum seinast broytt við løgtingslóg nr. 44 frá 6. mai 2016) er í § 2, stk. 1, nr. 1) og 2) ásett, at umframt grind er loyvt at taka ella veiða m.a. smáhvalasløgini skjórutan springara, (Lagenor hynchus acutus) og kjafthvítan springara, (Lagenorhynchus albirostris). Í stk. 3 er ásett, at hugtakið grind og grindadráp fevnir í hesi lóggávu eisini um lógliga tøku og veiðu av teimum í stk. 1 nevndu smáhvalasløgum, m.a. springarar.
Í viðmerkingunum til § 2 í lógini verður tilskilað: “Hugtakið grind og grindadráp er allýst í rættiliga breiðari merking, og orðið “grind” í samansetta orðinum “grindadráp” skal í lógini ikki bara skiljast sum fevnandi um grindahval, men eisini um annan smáhval, so sum hvessing og springara, sum siðvenja er at halda til.”
Í grindakunngerðini (kunngerð nr. 9 frá 26. januar 2017 um grind og annan smáhval) er í § 50 í kapitli 6, Annar smáhvalur fyriskrivað, at ásetingarnar um grind og grindadráp í kapitlunum 1-5 í kunngerðini fevna eisini um lógliga tøku og veiðu av skjórutum springara, kjafthvítum springara og hvessingi. Kapitlarnir 1-5 fevna um allar tær reglur, sum eru galdandi viðvíkjandi grindadrápi - Almennar reglur, Grindaboð og grindareiðskapur, Grindarakstur og grindadráp, Vaktarhald, upptøka, uppfisking og meting og Grindaskifti og útlegging.
Sostatt eru ásetingar um springaradráp ásettar í grindalógini og í grindakunngerðini. Somu reglur galda fyri springarar sum galda fyri grind.
Svar til nr. 2. Eru somu lógarásetingar galdandi fyri springaradráp sum fyri grindadráp?
Sum víst er á í svarinum til spurning nr. 1, eru springarar fevndir av somu reglum, sum galda fyri grind - t.d. grindaboð og grindareiðskapur, grindarakstur og grindadráp, hvalvágir og grindaskifti og útlegging.
Svar til nr. 3. Eru nakrar vegleiðandi reglur galdandi fyri springaradráp, herundir um nær springarar skuldu haldast til, hvar springarar skulu haldast til, útgerð at taka lívið av springarunum við o.a.?
Nei, ongar serstakar vegleiðandi reglur eru galdandi fyri springaradráp, men somu reglur galda sum fyri grind. Víst verður til svarini til spurningar 1) og 2).
Svar til nr. 4. Hevur landsstýrismaðurin ætlanir um at leggja fyri tingið lógaruppskot, sum bannar springaradrápi, um ja, hví ella um nei, hví?
Eg havi ikki ætlanir at banna springaradrápi, ið er loyvt og skipað sambært grindalógini.
Í sambandi við, at omanfyri 200 springarar vórðu hildnir til og løgdu beinini í Hvalvík í september 2018, hevur ein ávís hending verið og er løgd almenn fram í livandi myndum. Flestøll eru samd um, at hesar myndir hava lýst sera vánaliga framferð og óneyðuga pínslu í sambandi við at taka lívið av einum springara. Hetta er at harmast almikið um, og allir partar, sum varða av grindadrápi, vilja gera alt fyri at forða fyri slíkum einstøkum hendingum, og annars støðugt at betra um drápshættir, fyriskipan og mannagongd í sambandi við at halda grindahvali og springara til.
Men tað er altumráðandi - og er eisini almennur politikkur hjá landsstýrinum - at vit í øllum lutum standa fast um rættin at veiða og heysta úr havsins tilfeingi, tá ið tað verður gjørt á burðardyggum og skipaðum grundarlagi. Livandi tilfeingi úr sjónum skal gagnnýtast á burðardyggum grundarlagi. Og hetta fevnir eisini um havsúgdjór sum t.d. springarar.
Eg haldi hetta vera grundvallarmál fyri føroysku tjóðina og fyri sjálva hugsjónina um, hvussu vit skulu umsita, gagnnýta og verja náttúrutilfeingi, umhvørvi og vistskipanir í heiminum til frama fyri núverandi og ókomin ættarlið.
Um vit fara at stigbenda ymsa burðardygga veiði og nýtslu av havsins tilfeingi, alt eftir, hvussu ymisk djór verða flokkað og lýst hjá ymsum felagsskapum, og ofta í filmsídnaðinum í Hollywood ella í altjóða miðlum sum “serligari” ella “fittari” enn onnur, so máa vit undan grundarlagnum fyri okkara møguleikum og rættindum at gagnnýta náttúrutilfeingi.
Tann føði, ið vit kunnu útvinna úr havsins livandi tilfeingi uttan at gera okkum inn á stovnar ella umhvørvi og vistskipanir, er sera týdningarmikið grundarlag hjá okkum bæði nú og í framtíðini.
Um vit ístaðin skulu innflyta føði úr djórum frá handilsligari ídnaðarframleiðslu úr øðrum londum, ið hava gjørt av við alt vilt og livandi djóralív, er talan um eitt rættiliga óskiljandi alternativ, tí slík ídnaðarframleiðsla hevur eftir mínum tykki als ikki samband við náttúruatlit, umhvørvishugsan ella hugsan um djóravælferð.
Sum víst á undir svarunum omanfyri, fevnir verandi lóggáva um mannagongd í sambandi við springarar eins og grindahval. Vit hava sostatt fullfíggjað lógarverk fyri gagnnýtslu av springarum. Hetta havi eg ikki í hyggju at broyta.
Svar til nr. 5. Hvørjar reaktiónir hevur landsstýrismaðurin og almennu Føroyar fingið úr útlandinum í sambandi við springaradrápið í Hvalvík 11. september 2018?
Fiskimálaráðið hevur, eftir 11. september 2018, fingið eitt teldubræv úr útlandinum við áheitan um at steðga at drepa springara.
Løgmansskrivstovan hevur upplýst Fiskimálaráðnum, at millum 11. og 19. september 2018 hevur Løgmansskrivstovan fingið 282 mótmælisskriv. Tey flestu eru frá somu heimasíðu og eru eins.
Uttanríkis- og vinnumálaráðið upplýsir, at reaktiónirnar uttan úr heimi aftaná springaradrápið í Hvalvík hava sum heild verið tær somu, sum hava verið í sambandi við grindadráp seinnu árini. Uttanríkis- og vinnumálaráðið og www.whaling.fo hava fingið nøkur fá mótmælisskriv í kjalarvørrinum á springaradrápinum. Í døgunum aftaná drápið í Hvalvík vóru túsundtals mótmæli á sosialum miðlum móti føroyskari hvalaveiðu. Talið av mótmælum og miðlaumrøðan er tó ikki størri í vavi, enn vit hava upplivað fyrr, og mótmælini og umrøðan hava áður verið fleiri og størri.
Svar til nr. 6. Er brot framt á lógina í springaradrápinum í Hvalvík 11. september 2018?
Sum víst á í svarinum til spurning 1, eru sambært grindalógini og grindakunngerðini somu reglur viðvíkjandi springarum, sum tað eru viðvíkjandi grind. Tí er ikki ólógligt at reka springarar og halda teimum til. Um ávíst brot er framt á grindalógina ella grindakunngerðina er fyri ákæruvaldið at taka støðu til og ikki fyri meg sum landsstýrismann at meta um.
Hartil skal eg vísa til svarið til spurning 4 um, at allir myndugleikar støðugt arbeiða fyri at bøta um drápshættir, skipanir og mannagongd.”
Sambandsflokkurin
RN
Back


text:
- Tíðindi, mentan og ítróttur
Sjúrðarberg seldur fyri 41 milliónir
Trolarin Sjúrðarberg hjá JFK reiðarínum er seldur til Russlands, og manningin er uppsøgd. Tað veit Norðlýsið.
Hanus Hansen, reiðari, sigur, at orsøkin til, at Sjúrðarberg er seldur, er, at minni verður at fiska í framtíðini.
- Við nýggju fiskivinnulóggávuni er ikki møguligt longur hjá okkum at hava tvey skip í Barentshavinum, sigur hann við Norðlýsið.
- Sum støðan er vorðin í vinnuni, hava vit hava ongar aðrar ætlanir og kunnu bara staðfesta, at vinnulóggávan forðar fyri at virksemið hjá JFK kann vaksa og mennast, sigur reiðarin í JFK, Hanus Hansen.
Sí eisini


text:
Firouz við nýggjari bók
"Gonguverk samfelagsins" er heitið á nýggjari bók hjá Firouzi Gaini. Undirheitið er "Hugleiðing um tíð og samfelag"
Tað er Mentunargrunnur Studentafelagsins, ið útgevur bókina.
Talan er um eina heimspekiliga hugleiðing um tíð og samfelag, ið viðger fatan okkara av tíð sum nakað, ið altíð hevur serligt tilknýti til mentan, ideologi og tøkni.
Permumyndina gjørdi Sigrun Gunnarsdóttir.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Wednesday, February 28, 2018
Ávaraðu móti at strika grundleggjandi hugtak: Nú standa manningar til at missa vunnin rættindi
Smart sum tað kann ljóða á skræðuni, at alt sum eitur veiðiloyvi er óneyðugt og ynskiligt at lúka burtur í tí nýggju lógini um ‘fyrisiting av sjófeingi’, líka so katastrofal kann tó ein ófyrireikað avtøka av hesum hugtaki vísa seg at vera.
Køn fólk innan lógarverk og arbeiðsmarknað hava sambært álítandi keldur leingi ávarað landsstýrisfólk og tinglimir ímóti óætlaðum avleiðingum av at rykkja burtur ein so grundleggjandi part av galdandi rammuverki fyri skiparakstur og hýrusáttmálar í fiskivinnuni. Kortini hava hesar ávaringar ikki verið tiknar í nóg stórum álvara til at steðga tí dáragerð sum liggur í at taka burtur uttan fyrilit hendan organisatoriska hornastein.
Órógvin í vinnuni er so mikið stór um hetta nú at manningarfeløgini og Reiðarafelagið sambært keldur umhugsa at samskipa felags støðutakanir í mun til trupulleikar sum uppstanda ella kunnu uppstanda í sambandi við at veiðiloyvið er avtikið uttan at annað hugtak er komið í tess stað.
Veiðiloyvi var nevniliga miðdepil í einum víðum umfangi av viðurskiftum. Tað var ein høvuðsgátt til kunna taka lut í vinnuligum fiskiskapi yvirhøvur, ein formlig treyt hjá hvørjum einstøkum fiskifari fyri at kunna fáa til vega rættindi at fiska, tað veri seg kvotur ella fiskidagar. Veiðiloyvi var partur av tí eftirlitsskipan sum hevur verið galdandi fyri fiskiflotan, og var eisini ein fyritreyt fyri eitt nú kunna vera limur í Føroya Reiðarafelag.
Hugtakið var innarbeitt gjøgnum mong ár og virkaði sum grundarsteinur í einari skipaðari vinnu — her vóru viðurskifti millum manningar og reiðarí staðfest og greinað, eitt nú býti av inntøkum og kostnaðum í sambandi við túrar og avreiðingar. Veiðiloyvi vóru knýtt at teimum einstøku fiskiførunum og teirra manningum, sum umvegis hetta høvdu lógarliga ásett krav upp á ávísan part av teimum inntøkum ið fingust frá tí sum fiskiskip og útróðrarbátar avreiddu. Og sáttmálarnir millum reiðarí og manningarfeløg bygdu somuleiðis á hetta hugtak.
Harafturat virkaðu veiðiloyvini sum eitt slag av matrikulnummari fyri hvørt fiskifar, soleiðis at skil kundi haldast á hvørji skip og bátar til eina og hvørja tíð vóru í vinnu og ikki. Hetta gjørdi tað møguligt fyri flotan at skipa seg, har luttakararnir eisini kundu gera sínámillum samskipanir og handlar í tráð við galdandi lógir, reglur og karmar annars.
Vænta eitt eljustríð
Men nú veiðiloyvi ikki er til longur standa fólk sum kánus. Manningarnar knappliga uttan lógarfestan rætt til nakran part av nøkrum fiskirættindum — alt sum nú verður tillutað einum reiðaríið eigur reiðaríið sjálvt; og reiðaríini í praksis uttan møguleika at disponera skynsamt við sínum vinnutólum gjøgnum keyp og sølu av skipum fyri at tillaga seg í vinnuumhvørvinum, tí nú er einki veiðiloyvi heft at skipinum, og tí er tað fullkomiliga óvist um eitt skip kemur at kunna fiska.
Hetta broytist ikki av tí sum politikarar hava argumenterað ímóti reiðarum ið hava mótmælt munandi niðurskurðum á teirra fiskirættindi, hvør skal siga: nú hava tit einki at grenja um, tí nú eiga tit so í frið tey rættindi tit hava til eina og hvørja tíð.
At fáa grundarlagið undir einum skipaðum arbeiðsmarknað soleiðis pettað sundur er nevniliga eingin ynskistøða fyri nakran sum hugsar langt. Tey ið einans taka grunn atlit í samanhanginum hava helst torført við skilja hetta — ikki minst um tey halda at vinnulív snýr seg eina og aleina um at maximera peningaligan profitt fyri egnan part; tí so einfalt er tað ikki í veruleikanum, tvørturímóti. Gott stev og gott samstarv millum partarnar í vinnuni og á arbeiðsmarknaðinum gevur altíð í longdini bestu úrslit, og tað munu flest øll tey vita sum hava drúgvar royndir í vinnuni.
Samstundis frættist at so mikið sum 22 broytingar koma fyri longu nú, so stutt aftaná at tann nýggja lógin um ‘fyrisiting av sjófeingi’ varð lýst í januar 2018. Eftir stendur sum vera man spurningurin: hví var tað so um at gera at skunda hendan lógarpakkan so ígjøgnum, tá hann kortini ikki var klárur?
Talan er uttan iva um neyðugar broytingar út frá tí at lógin varð samtykt í so ófullfíggjaðum standi, og kanska eru hesar 22 broytingar heldur ikki tær seinastu vit hoyra um í hesum høpi.
Lítil ivi tykist vera um at nýskipanin hevur lagt upp til eitt eljustríð í og við at reiðaríini nú fáa fáa álagt munandi meira avgjøld enn fyrr, og at fyritreytirnar undir sáttmálunum við manningarfeløgini eru kollrendar. Fingu manningarnar umleið fjórðingin av avreiðingingarvirðinum tá makrelur varð landaður í fjør, og um avreiðingarprísurin lá um sig seks krónur per kg, so fáa somu manningar kanska bert helvtina av hesum í ár, av tí at nýggj avgjøld eru komin sum gera at nettoprísurin verður kanska tríggjar krónur tá tey nýggju avgjøldini eru drigin frá. At nokta reiðaríunum at draga tílíkan lógarfestan kostnað frá fer ikki at geva meining — tað hevði verið tað sama sum at tvinga reiðaríini til at gjalda meira enn inntøkugrundarlag er fyri. Og samstundis er ringt at krevja manningar so munandi niður í hýru, bara tí at Landsstýrið knappliga vil hava so nógv meira av teimum pengum sum frammanundan vóru í vinnuni. So hvør skal standa við rokningini fyri hetta?
Her er eitt ótal av viðurskiftum at hyggja at, ikki minst støddin á tilfeingisavgjaldinum, sum enn ikki er ásett, eitt sera týdningarmikið evni sum vit venda aftur til seinni. Men fyrst er at vóna at ein loysn skjótt verður funnin á tí kaosi sum er íkomið av tí avtikna veiðiloyvinum.
1 comment:


text:
Í døgunum 6. til 11. oktober fer U15-landsliðið við gentum til Barcelona í Spania, har liðið skal taka lut í Copa Saint Vincent. Talan er um kapping, ið er fyri lið úr øllum heiminum.
Øssur Hansen er venjari hjá U15-gentunum, og hann hevur nú úttikið 18 spælarar til Copa Saint Vincent 2018.
Hópurin
Gunnvá Lutzen, HB
Lóa Samuelsen, KÍ
Jenny R. Petersen, ÍF
Rakul Berg í Soylu, AB
Noomi Hansen, Víkingur
Jóhanna F. Sørensen, Vildbjerg SF (DEN)
Maria Vinjardsdóttir Johansen, NSÍ
Rakul Sørensen, Víkingur
Ester Ellingsgaard, B36
Malena Olsen, KÍ
Kristina Nattestad, 07 Vestur
Marita Lisberg, EB/Streymur
Brynhild Janusardóttir, Víkingur
Anna Katrina Mikkelsen, Skála
Aleksandra Jørgensen, 07 Vestur
Jasmin Darvishi, B36
Halla Eyðsteinsdóttir Joensen, TB/FCS/Royn
Bjørk Franksdóttir Joensen, HB


text:
Sunday, April 11, 2010
At mala undan
Tá tað snýr seg um list kunnu vit á ein hátt siga, at tað veruliga grør um gangandi fót í Føroyum. Ein herligan sunnudag sum í dag ætli eg mær til dømis til tríggjar listaframsýningar, sum allar eru her í Havn: SVART OG REYTT í Steinprenti, Várframsýningin í Listaskálanum og so framsýningin hjá Annikku og Kari og teimum í Smiðjuni.
At eg neyvan fari at ummæla nakra av hesum framsýningum kemst ikki av vantandi áhuga at ummæla, ei heldur er orsøkin tann, at føroysku miðlarnir hava ovmikið av listaummælum. Orsøkin er heldur ein vantandi raðfesting av listini í fjølmiðlunum, sum stendur í skerandi andsøgn til listarligu menningina sum heild og listaáhugan millum fólk, men sum sera væl avspeglar vantandi virðingina, sum almennu Føroyar sýna fyri dygdarlist og sum varð demonstrerað nú aftur, tá Astri Luihn fekk størstu almennu prýðingaruppgávuna í nýggjari tíð. Í ringum tíðum er enn meira umráðandi at satsa kvalitativt, at brúka tey fáu listaoyruni uppá ta góðu listina. Tess størri er sorgarleikurin (ikki minst fyri børnini) á Argjum. Eg skal lata vera við at illgita um orsøkir til, at verkætlan Luihns var vald fram um nógvar aðrar góðar verkætlanir, men kanska hevði støðan verið ein onnur, um onkur listkønur persónur sat í listabólki býráðsins. (Sigast skal, at eg ikki havi sæð verkætlan Luihns og tað bíði eg eftir í spenningi. Um hon hevur nakað listarligt uppá seg og eg hervið fari skeiv, er okkurt yvirnáttúrligt hent, sum má koma undir kategoriina listaundur).
Í ringum tíðum mugu vit øll standa saman og eg havi eitt tílíkt tíðarskeið einki í móti at fáa minni samsýning fyri eitt ummæli, um øll hini gera tað sama. Eg havi bara eina keðiliga kenslu av, at tað serliga er list og mentan, sum verður niðurraðfest, meðan ráðini tykjast betri, tá tað snýr seg um ítróttarsendingar-og lívsstíls-sussi-innlegg. Eg havi sum heild ein greiðan varhuga av, at vit eru nógv klókari enn fjølmiðlayvirskriftir gera okkum til. Spurningurin er um ikki tíðin er komin at skifta lægsta felagsnevnara út við hægsta?
Posted by Kinna Poulsen at 2:25 AM
Subscribe to: Post Comments (Atom)


text:
Orð: E.M. Arndt/C. Hauch/Fr. Hammerich
1. Far og ger mær leiðið til,
nú at mínum deyða líður.
Stavin eg tí leggja vil
her, sum myrkrið um meg sígur,
leggja meg til hvíldar við,
fara hiðani í frið.
2. O, í heiminum er kalt,
ljósini sum skuggar liggja.
Hvussu hátt og sterkt er alt,
sum vit her á foldum byggja,
sum ein roykur burtur fer,
ongantíð at himli ber.
3. Fold, eg sigi tær farvæl,
lat meg nú í friði fara.
Tínar vónir eru spæl,
tínar gleðir sorgir bara.
Fáfongt royndist alt hjá tær,
klárur dagur bíðar mær.
4. Fari heim í faðirs garð,
hvíldina hann tá mær gevur,
tí eg veit, hann sjálvur mær
har ein bústað búgvið hevur.
Hoyr, so sáran suffi eg:
Harra Jesus, goym tú meg.


text:
Guðrið lesur á Setrinum – í Nuuk!
Guðrið Krúnufjall lesur West Nordic Studies, Governance and Sustainable Management. Hesa lestrarhálvuna er hon í Nuuk, har hon stórtrívist. Ætlar tú tær eisini at lesa West Nordic Studies, so er umsóknarfreistin 9. mai
Tað er eitt krav, at tey, ið lesa West Nordic Studies, Governance and Sustainable Management (WNS) skulu til eitt av samstarvsuniversitetunum í aðru lestrarhálvu. Guðrið Krúnufjall lesur WNS, og síðani ársskiftið hevur hon verið í Nuuk.
Klaksvíksgentan er ikki kend fyri at vera sum hini ella at leggja seg eftir at vera, sum onnur halda, at hon eigur at vera. Heldur er hon ein menniskjanslig íholdan av kettuni í kenda grukk-ørindinum hjá Piet Hein, ið sum kunnugt endar við regluni ‘jeg er sgu min egen’.
Grønland dró
Tá ið vit spyrja hví hon søkti um at lesa WNS svarar hon:
– Tað var tí at tað var ein kjansur at sleppa at uppliva Grønland, - ‘chance of a life time’!, sigur Guðrið flennandi og leggur aftrat:
– Tað er lagaligt og lutfalsliga bíligt at koma til hini Norðurlondini, men við Grønlandi er øðrvísi. Tí ivaðist eg ikki í, at tað skuldi vera Ilisimatusarfik, tá ið vit skuldu velja universitet fyri hesa lestrarhálvuna.
Guðrið fekk prógv sum bachelor í samfelagsvísindum á Setrinum í 2009, og seinni fór hon at lesa á Syddansk Universitet í Odense. Hon hevur prógv í fornaldarfrøði (síðufak) og vantar bert at gera høvuðsritgerðina burturav sær í høvuðsfakinum, sum er stjórnmálafrøði.
Fakliga mennandi at sleppa út um skúlagátt
– Á universitetinum í Odense snýr tað seg sum vera man mest um donsk viðurskifti, so eg kendi á mær, at mær vantaði tað føroyska sjónarhornið. Tá ið man hugsar um, hvussu nógv samband vit hava við hini Norðurlondini, so helt eg, at WNS var tað rætta fyri meg, sigur WNS-studenturin.
Hon varð ikki vónbrotin, tí hon heldur, at lesturin er væl skipaður, at støðið er høgt, og at tað verður kravt nógv, ikki minst orsaka av gongdini í Arktis.
– Og so hevur hetta, at vit skulu út at vitja stovnar og fyritøkur, verið sera spennandi og mennandi. Tað er avbjóðandi og mennandi fyri bókalærdómin at hoyra, hvussu tey, ið taka avgerðir hugsa, greiðir Guðrið frá og nevnir, at tey hava vitjað SEV fyri at kunna seg um grønu strategiina hjá stovninum.
Eg læri eina rúgvu
Guðrið sigur, at fakliga støðið á Ilisimatusarfik hevur somuleiðis verið sera høgt, ikki minst tí at universitetið leggur stóran dent á at brúka framstandandi gestalærarar. Og tað er ikki einans á skúlabeinki, at hon lærir:
– Nuuk er ein persónlig uppliving, men tú kanst ikki yvirmeta, hvussu nógv, tú lærir – sum er fakliga viðkomandi – av at koma til eitt samfelag. Men tað krevur, at man leggur seg eftir tí. Tað geri eg, bæði við at hava samband við nógv her í býnum og við at ferðast, og eg læri nakað nýtt hvønn dag. Grønland er ein partur av Útnorðri, og í mangar mátar kenni eg meg aftur í samfelagnum, og so er tað kortini so nógv, ið er heilt øðrvísi.
Guðrið dámar so væl í Nuuk, at hon hevur søkt um at fáa loyvi til at vera eina lestrarhálvu afturat í grønlendska høvuðsbýnum, og tað hevur hon fingið játtað.
– Eg havi rættiliga funnið meg til rættis, havi fingið kamar í einari góðari íbúð, har vit eru fimm útlendingar, eg kenni nógv fólk, og eg læri eina rúgvu, bæði á universitetinum, men eisini av framíhjáarbeiðnum sum málsviðgeri, sigur WNS-studenturin, sum gjørdist Nuuk-fjeppari, hóast hon varð móttikin av 31 kuldastigum, tá ið hon kom út úr flogfarinum á flogvøllinum í Nuuk í januar-mánaði.
Tað verður tørvur á okkara førleikum
Gongur alt sum ætlað, so verður Guðrið Krúnufjall master í West Nordic Studies, Governance and Sustainable Management á sumri 2017.
– Eg dugi væl at síggja, hvussu nógv hendir í Norðurhøvum í hesum døgum, og tí vænti eg eisini, at tað verður eftirspurningur eftir fólki við teimum førleikum, sum WNS-lesturin gevur okkum, sigur Guðrið, ið vónar at fáa eitt fyrisitingarstarv á stovni ella í fyritøku í Føroyum ella einum av hinum londunum í Útnorði.
Samrøðan er at enda, mamman er komin alla ta longu leið til Nuuk at vitja.
– Ja, nú er kaffimikk á skránni, og í morgin fara vit báðar til Ilulissat!
Ikki ov seint hjá tær at søkja
Freistin at søkja um upptøku á West Nordic Studies, Governance and Sustainable Governance komandi lestrarár er nú mánadagin, t.e. 9. mai. Ætlar tú tær at søkja, so finnur tú umsóknarblað og vegleiðing her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Qin Xin er nú professari
Qin Xin hevur verið lektari í samskiftistøkni á Náttúruvísindadeildini síðan 1. september 2011.
Í síni gransking arbeiðir Qin Xin serliga við algoritmum í tráðleysum samskiftisnetverkum. Undirvísing hansara fer fram á útbúgvingini í KT-verkfrøði á Náttúruvísindadeildini.
Ein uttanseturs metingarnevnd hevur í vár mett, at Qin Xin er skikkaður til professarastarv á Fróðskaparsetrinum. Leiðslan hevur tí eftir umsókn frá Qin Xin gjørt av at seta hann sum professara í samskiftistøkni frá 1. juli 2013.
Tú kann lesa meira um Qin Xin her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Í sambandi við, at nøkur starvsfólk í Eind 5 eru farin at starvast í nýggjum tilboði í Eindini, verður søkt 5 starvsfólkum. Vit sóknast eftir námsfrøðingi, heilsurøktara ella ergoterapeuti, sum ynskja at vera við til at bjóða borgarum ein tryggan, skipaðan, mennandi og sjálvstøðugan gerandisdag. Starvstaðurin verður í Sambýlinum á Grønlandsvegi, í Frítíðartilboðnum í Svanga, á Sambýlinum í Stoffalág 64, í Bú-og viðgerðarstovninum í Børkugøtu 2a og 2b og í Frítíðartilboðnum Serligt Skipað Miðnám á Tinghúsvegnum.
Um størvini
Tvey fólk at arbeiða ávikavist í Sambýlinum á Grønlandsvegi og í Frítíðartilboðnum í Svanga
- 1 starv á 40 tímar um vikuna at byrja 01.06.2018 ella so skjótast tilber. Starvsstaðurin er í báðum støðum. Í sambýlinum eru arbeiðstíðirnar skiftandi dag-, kvøld-, og náttarvaktir og annað hvørt vikuskifti, tilsamans 23 tímar um vikuna. Í frítíðartilboðnum eru arbeiðstíðin seinnapartar, tilsamans 17 tímar um vikuna.
Í hesum starvinum er neyðugt, at umsøkjarar hava koyrikort til bil.
- 1 starv á 27 tímar um vikuna at byrja 15.06.2018 ella eftir nærri avtalu. Talan er um eitt barnsburðarfarloyvisstarv. Starvsstaðurin er í báðum støðum. Í sambýlinum eru arbeiðstíðirnar kvøld- og vikuskiftisvaktir, tilsamans 7,5 tímar um vikuna. Í frítíðartilboðnum er arbeiðstíðin seinnapartar, tilsamans 19,5 tímar um vikuna.
Eitt fólk at starvast ávikavist í Sambýlinum á Stoffalág 64 og í Frítíðartilboðnum Serligt Skipað Miðnám – SSM á Tinghúsvegnum
- 1 starv á 40 tímar um vikuna at byrja 01.06.2018 ella skjótast tilber. Starvsstaðurin er í báðum støðum.
Í sambýlinum eru arbeiðstíðirnar skiftandi dag- og kvøldvaktir og triðja hvørt vikuskifti, tilsamans 32,5 tímar. Í Frítíðartilboðnum SSM er arbeiðstíðin seinnapartar, tilsamans 7,5 tímar um vikuna.
Frítíðartilboðið á Tinghúsvegnum er eftir skúlatíð, og er ætlað næmingum sum ganga á Glasi og til onnur ung í sama aldri.
Eitt fólk at starvast ávikavist í Sambýlinum á Stoffalág 64, 1. hædd og í Frítíðartilboðnum í Svanga
- 1 starv á 32,5 tímar um vikuna at byrja 01.06.2018 ella skjótast tilber. Starvsstaðurin er í báðum støðum.
Í sambýlinum eru arbeiðstíðirnar fyrrapartar, tilsamans 10 tímar um vikuna. Í frítíðartilboðnum er arbeiðstíðin seinnapartar, tilsamans 22,5 tímar um vikuna.
Í hesum starvinum er neyðugt, at umsøkjarar hava koyrikort til bil.
Eitt fólk at starvast í Bú- og viðgerðartilboðnum í Børkugøtu 2a og 2b
- 1 starv á 30 tímar um vikuna at byrja 01.06.2018 ella eftir nærri avtalu. Í Bú- og viðgerðartilboðnum
eru arbeiðstíðirnar skiftandi, fyrrapartar, kvøldvaktir og triðja hvørt vikuskifti.
Førleikakrøv
Útbúgving sum námsfrøðingur, heilsurøktari, ella ergoterapetur. Um eingin við nevndu útbúgvingum søkir, kunnu størvini verða fyribils sett við hjálparfólki.
Arbeiðsuppgávur
Arbeiðsuppgávurar og málini, sum arbeitt verður fram ímóti, eru at virka fyri at borgarin fær neyðugan stuðul og umsorgan. Vit virðismeta ymiskleikar og stuðla borgarunum í at gerast so sjálvbjargin, sum fyritreytirnar hjá teimum loyva. Harumframt er uppgávan at ráðgeva og vegleiða í persónligum viðurskiftum og teimum avbjóðingum, sum tey kunnu møta í gerandisdegnum.
Saman við dugnaligum og eldhugaðum starvsfólkum skalt tú bjóða hesum borgarum ein tryggan, skipaðan, mennandi og sjálvstøðugan gerandisdag. Ein partur av arbeiðinum er at luttaka í fysiskum tiltøkum m.a svimjing og ítrótt.
Væntanir
Væntað verður, at tú ert fakliga væl fyri og ert við til at leggja til rættis námsfrøðiliga og praktiska arbeiðið á arbeiðsplássinum. Arbeiðsuppgávurnar eru fjøltáttaðar, og tað er ein treyt, at umsøkjarin megnar at arbeiða sjálvstøðugt og viðvirka til tvørfakligt samstarv við skúla og arbeiðspláss. Vit vænta eldhugað starvsfólk, sum hava góð samstarvsevnir og eina jaliga menniskjafatan, og at tú við viðurkennandi atburði fært borgaran at kenna seg virdan og tiknan í álvara.
Um Eind 5
Í Almannaverkinum er Eind 5 er partur av Trivnaðardeplinum fyri fólk við menningatarni, fjølbreki og øðrum brekum. Eindin er fyri børn, ung og vaksin við menningartarni.
Til eindina hoyrir Sambýlið Stoffalág 64, Sambýlið í Smærugøtu 29, Sambýlið á Grønlandsvegi 59, Frítíðartilboðið i Svanga, Jolly-klubb, Bú- og Viðgerðartilboðið í Børkugøtu 2a og 2b, Búfelagsskapurin á Karlamagnusarbreyt 34, Frítíðartilboðið SSM á Tinghúsvegnum og stuðulsfólk.
Setanar- og lønarviðurskifti
Setanarøkið er Almannaverkið við tænastu í Trivnaðardeplinum – Eind 5. Tann, ið verður settur, má tola broytingar í starvinum, og at hetta kann verða umskipað til eisini at fevna um aðrar uppgávur.
Løn sambært sáttmála millum Fíggjarmálaráðið og Føroya Pedagogfelag, Heilsurøktarafelagið ella Ergoterapeutfelagið.
Umsókn
Skrivlig umsókn við avritum av prógvum, cv, viðmælum v.m. skal sendast til starv@av.fo ella til Almannaverkið, Staravegur 18, Postsmoga 3096, 110 Tórshavn. Viðmerkjast skal “Umsókn starv Eind 5” og tilskila, hvat av størvunum verður søkt. Meiri kunning um virksemið á ymsu stovnunum er at finna á www.av.fo undir Bygnaður ella við at trýsta her.
Freist
Umsóknir skulu vera Almannaverkinum í hendi í seinasta lagi 11.04.2018 kl. 12.00.
Nærri upplýsingar um starvið fáast við at venda sær til Julionnu Næs Olsen, eindarleiðara, á telefon 297426, Randi R. Hentze, leiðara, á tlf. 297431 ella Teitur Jóannesarson, leiðara, á tlf. 297410.


text:
Tað gekk bara ókey fyri okkum føroyingar hendan fyrsta morgunin við innleiðandi riðlum á Danish Open 2013. Birita Debes er í hálvfinalu í 50 rygg við næstbestu tíð (og føroyskum meti) 30.12 sekund. Pál Joensen og Alvi Hjelm í finalu í 400 frí við bestu og sættbestu tíð 4:00.30 og 4:08.67. Og systrarnar báðar Victoria og Cecilia Wigant Eysturdal í B-finaluni í 400 frí við ávíkavist 10. bestu tíð 4:35.67 og 11. bestu tíð 4:37.04.
(Venjing á Danish Open 2013. Dan Hjelm eigur myndina)
Afturat teimum eru teir báðir við donskum svimjitjóðskapi Magnus Jákupsson í hálvfinalu í 50 rygg við sjeyndbestu tíð 28.76 sekund, og Frans Johannesen eisini í 400 frí finaluni við 4:07.66.
Finalurnar byrja kl 17:30 danska tíð, sum er klokkan 16:30 her í Føroyum. Til ber at síggja finalurnar beinleiðis á dr.dk/sporten, har tann í Føroyum so vælkendi René Thomsen er viðmerkjari. Sí annars kunning um Danish Open 2013 á svoem.org.


text:
Nakað sum nokk liggur til nógvar føroyskar kvinnur, er áhugin fyri at binda. Eg eri sjálv ikki so ófør, men nú tá eg eri í barnsburðarfarloyvi og havi eina lítla diddu áveg, fekk eg hug at taka stokkarnar fram aftur. Trupulleikin hjá mær, hevur altíð verið at eg dugi sera illa at fylgja bindiuppskriftum. Ja, hvussu ger man so?
Eg fekk vermammuna at leggja mær lag á, tá tað kom til hvussu nógv eygu eg skuldi kasta uppá bulin og ermholini. Super, so hetta setti seg fast í mínum huga. Um eg brúkti stokk 2,5-3,5 kundi eg kasta áleið 100 eygu á bulin og áleið 30 eygu til ermurnar. Alt eftir hvat tógv eg brúkti, so fór hetta at passa til eitt barn, ið var um 1-5 mánaðar.
Eg kom í tankar um hetta flotta gula tógvi, sum eg mintist at mamma hevði átt so nógv av einaferð. Hetta var skraggandi gamalt, men eg fann so eina tógvarest av hesum, og brúkti so onkrar restir, sum eg so átti. So brúkti eg bara hugflogið, so við og við sum eg bant. Hetta er tað mær dámar best, nemliga at kunna gera tað sum eg havi hug til, ístaðin fyri at skula fylgja onkrum so nágreiniliga.
Tá eg fór í gongd, hevði ikki ordiliga hóming yvir hvat endaúrslitið fór at verða. Eiheldur var eg vís í at hetta yvirhøvur fór at blíva til nakað brúkiligt. Men pína knút! Eg eri so glað fyri úrslitið og haldi at troyggjan bleiv so fitt. Fyri at hon ikki skuldi verða ov strøm um hálsin, heklaði eg tvær lykkjur í síðuni, og har havi eg koyrt silkibandið í.
Troyggjan er eitt lítið sindur stór, so hetta verður neyvan tann fyrsta dukkan hjá okkum fer í. Men kanska tá hon verður áleið 3-4 mánaðar.
Binda tit eisini eftir hugflogi ella fylgja tit heldur uppskriftum?
M&K